Анқарада президентлик саройини қўлга олишга уринган гуруҳнинг 13 нафар аъзоси қўлга олинди\n06:16 / 16.07.2016\nТуркия хавфсизлик хизмати вакиллари мамлакат пойтахти Анқара шаҳридаги президент саройини эгаллаб олишга уринган гуруҳнинг 13 нафар аъзосини қўлга олди. Бу ҳақда Анадўли ахборот агентлиги хабар тарқатган.\nБу вақтда Фатҳулло Гулен томонидан ташкил қилинган "Хизмет" гуруҳи тарафдорлари туркияликлар ва мамлакатдаги хорижликларнинг хавфсизлигидан хавотирларини билдиришган. Гуленнинг тарафдорлари томонидан маълум қилинишича, бугунги воқеаларга "Хизмет" гуруҳи алоқадор эмас.\n"Биз Туркиянинг ички ишларига ҳар қандай ҳарбий аралашув бўлишини қоралаймиз", дейилган баёнотда.\nБироз олдинроқ, Туркия бош вазири Биноли Йилдирим давлат тўнтарилишида Туркия Қуролли кучларини айблаш тўғри эмаслигини айтиб ўтганди.\n"Давлат тўнтарилишида Қуролли кучлар таркибидаги бир қисм иштирок этди", деган вазир NTV эфири орқали.\nБундан ташқари, у Туркия Мудофаа вазирлиги ва ҳарбий қўмондонлик вазият устидан назоратни қўлга олганини қўшимча қилган.\nТуркия Адлия вазири Бекир Бўздоғ ҳам давлат тўнтарилиши Фатҳулло Гунел ташкилотчилигидаги "Хизмет" гуруҳи томонидан амалга оширилганини иддао этган.


Каримов ва Сталин. Мушук ва Йўлбарс « Ўзбекистон Халқ Ҳаракати\nКаримов ва Сталин. Мушук ва Йўлбарс\n02 November 2013 - 11:48\nАгар мушукка лупа орқали қаралса, у баҳайбат йўлбарс бўлиб кўринади. Чунки йўлбарс ҳам мушуксимонлар оиласига киради. Мушук ва йўлбарснинг фарқи шундаки, йўлбарс тоғу-тош, ўрмонларда табиатнинг барча синовларига бардош бериб, ўз инстинктларини яна-ям чиниқтириб яшаса, мушук хонаки бўлгани сабаб табиий инстинклардан мосуво бўлган.\nУни ташқи оламдан хона деворлари асрайди, шунинг учун унда табиийлик ўрнини сунъийлик эгаллаган…\nМушукнинг ҳатти-ҳаракатларини йўлбарсникидек олдиндан айтиб бериб бўлмайди. Мисол учун мушук холодильникни очиб, ундан сосиска ўғирлаб еган бўлса, у олдиндан эгаси (яъни сиз) билан мулоқот тактикасини ўйлаб қўяди. Эшикдан келишингиз билан оёқларингизга суйкалади, ўтирсангиз тиззангизга чиқиб эркаланади. Агар швабра олиб қувласангиз, керак бўлса люстрага сакраб чиқиб жонини сақлайди.\nЭнди Гулнорахоннинг ўз отасини Сталинга ўхшатишида ҳам ана шу “лупа ҳодисаси” рўй бераяпти. Сталин қаттиққўл, коммунистик ғоя учун ҳар балодан тоймайдиган, аскетга яқин одам эди. Ҳужжатларда келтирилишича, у ўлганида кийинтиришга яроқли кийим топиша олмаган экан.\nКАРИМОВчи? Унда қандай фазилатлар борки, уни Сталинга ўхшатилса?\nИккинчи жаҳон урушида ғалабани таъминлаган саркарда қаёқда-ю, иккита жангарини тутолмай бир автобус одамни қириб ташлаган, Андижонда тинч аҳолини автоматлардан ўққа тутиб қўйиб, мен ҳеч нарса билмайман, деб турган аблаҳ қаёқда?!\nҒоя масаласида ҳам худди шундай: 23 йилдан бери миллий ғоя-миллий ғоя дейдию, ғоядан дарак йўқ.\nСталин жаҳон сиёсатида кучли фигура бўлиб хотирада қолди. Каримов ким бўлиб эсда қолади???


АҚШ президенти Жорж Буш Ироқнинг собиқ президенти Саддам Ҳусайн устидан чиқарилган ҳукмни олқишлади.\n“Ироқда қонун ҳукмрон бўладиган ва барча фуқаролар ҳимояланган жамият қуриш учун ҳали кўп иш қилиш лозим, лекин мазкур ҳукм эркин, одил ва яхлит жамият қуриш йўлидаги муҳим ютуқдир”.\nЯкшанба куни Ироқ олий суди Саддам Ҳусайнни инсониятга қарши жиноятларда айбдор деб топди ва осишга ҳукм қилди. Ироқнинг собиқ президенти ва унинг олти собиқ мулозими 1982 йилда Дужайл қишлоғида Саддам Ҳусайнга қарши уюштирилган суиқасд учун қасос ўлароқ, 148 шиани ўлдиришни буюрганликда айбдор, деб топилди. Ироқ Бош вазири Нури ал-Маликий Ироқнинг собиқ етакчиси Саддам Ҳусайнустидан чиқарилган ҳукмни "у яратган тизим қурбонларининг ғалабаси" ва "қора кунларнинг якуни", деб баҳолади. Ироқликларга қилган мурожаатида ал-Маликий Ҳусайн Ироқ бошига "адолатсизлик, ихтилоф ва беъмани урушларни солган эди", деди.\n“Саддам Ҳусайн Ироқ тарихидаги ўғилларимизни ўлдирган энг разил ҳукмдор бўлди. Ўзига ўхшаб унинг БААС партияси ҳам тарихимизнинг 35 йилга чўзилган қўрқинчли даври бўлди. Эндиликда эса, Саддам тарафдорлари ва уларнинг ҳамтовоқлари террористик ҳужумларни уюштирмоқда”, - деди жумладан Ироқ Бош вазири Нури ал-Маликий.\nИроқ Президенти Жалол Талабоний Саддам Ҳусайн устидан ўтказилган суд "адолатли бўлди" деди, лекин ҳукмни шарҳлашдан бош тортди. Британия ташқи ишлар вазири Маргарет Бэккет ҳам Ҳусайн ва унинг шериклари устидан ўқилган ҳукмни олқишлади. Айни пайтда "Халқаро Амнистия" ташкилоти Ҳусайн устидан ўтказилган суд жараёнида "жиддий қонунбузарликлар" кузатилганини таъкидлади.


16 май 2021, Тошкент вақти: 08:56\n"Ўзбекэнерго" давлат-акциядорлик компаниясига қарашли Қибрайдаги Тошкент иссиқлик электр станцияси ва Ширин шаҳридаги Сирдарё иссиқлик электр станцияларининг 3000дан зиёд ишчиси бир неча ойдан бери тўланмаётган меҳнат ҳақларини тўла олишди.\nТошИЭСи ишчилари: Озодликка рахмат!\n3 декабр куни Озодлик электрон почтасига Тошкент Иссиқлик электр станцияси (ТошИЭС¸ аввалги ТошГРЭС) ишчиларига ойлик маошлари тўла берилгани ҳақидаги хабар келди.\nЎзини ТошИЭСи ишчиларидан бирининг укаси деб таништирган манбадан олинган мактубда ёзилишича, Озодлик станция ишчиларига уч ойдан буён ҳақлари берилмаётгани ҳақида мақола эълон қилганидан сўнг ишчиларга ойлик маошлари тўла берилган.\n“Акам ва маҳалладаги ишчилар хурсанд бўлишди ва сизларга рахмат айтиб қўйишимни сўрашди. Тошкент иссиқлик электр станцияси ишчилари 3 ойлик маошларини олишди” дея мактуб йўллади қибрайлик йигит.\nТошИЭСининг режалаштириш бўлими ходимларидан бири ўзини таништирмаган ҳолда айтишича, бугунги кунда ишчиларнинг ойлик маошлари тўла берилган.\n“Биз ойлик бўйича қарздорликни қоплаш учун банкдан кредит олдик. Энди бошқа иложимиз бўлмади. Кредит учун маълум фоиз тўлаймиз. Лекин ишчиларимизни ўйлаб, шу қарорга келдик. Асосийси ишчиларимизнинг ижтимоий-иқтисодий шароити нормал бўлиши биз учун муҳим”, деди ТошИЭСи масъули.\nОзодлик билан микрофонсиз суҳбатда ТошИЭСи ишчиси, исмини ошкор қилмаётганимиз суҳбатдошга кўра, ўтган ҳафта у ишлайдиган бўлим ишчиларига сентябр ва октябр ойи маошлари берилган. Лекин маош нақд пул кўринишида берилмаган.\n“Ойликларимизни беришди. Лекин ҳамма пулимизни пластик карточкага ўтказиб беришди. Авваллари ойлигимизнинг 50 ёки 40 фоизини нақд пулда беришарди. Бу сафар 100 фоиз пластикка ўтказишди”, деди корхона ишчиси.\n23 октябр куни ТошИЭСи ишчилари 3 ойдан буён меҳнат ҳақларини ололмаётганидан шикоят қилиб, Озодликка мурожаат қилган эди.\n27 ноябр куни эса Сирдарё ИЭС ишчилари ҳам Озодликка мурожаат қилиб, 4 ойдан буён ойлик берилмаётгани ҳақида ёзди.\nСирдарё ИЭСи ишчилари ҳам ойлик олишди\nМарказий Осиёдаги энг йирик иншоот ҳисобланган – Сирдарё иссиқлик электр станцияси (Сирдарё ИЭС, аввалги Сирдарё ГРЭС) ишчилари ҳам 4 ойдан буён ололмаётган меҳнат ҳақларини ўтган ҳафта олишди.\nБу ҳақда 4 декабр куни Сирдарё ИЭС ҳисоблаш бўлимининг исмини ошкор қилмаган масъули Озодликка маълум қилди.\n“Ишчиларга ойликлари тўла берилди. Ойлик учун кредит олдик. Бугунги кунда ойликдан қарзимиз йўқ. Ойликлар бўйича барча қарзларни тўла ёпдик”, деди Сирдарё ИЭСи масъули микрофонсиз суҳбатда.\nТошИЭС ва Сирдарё ИЭС мулозимлари ойлик маошларининг кечикишини иккита станцияда ҳам модернизация қилиш жараёни кетаётгани ва бу жараёнга ИЭС бюджетининг катта қисми сарфланаётгани билан изоҳлашган эди.\nСирдарё ИЭС –Марказий Осиёдаги энг катта станция\n“Ўзбекэнерго” расмий сайтида ёзилишича, Сирдарё ИЭС - Марказий Осиёдаги энг йирик электр станцияси ҳисобланади.\nҚуввати 3000 МВт бўлган мазкур станциянинг қурилиши 1966 йилда бошланиб, 1981 йилда якунланган.\n"Сирдарё ИЭС 2001 йилда очиқ акциядорлик жамиятига айлантирилган ва низом капитали 13 700 650 000 сўмни ташкил қилади", дейилган "Ўзбекэнерго" сайтида.\nАйни пайтда, Ўзбекистон энергетика тизимида умумий қуввати қарийб 12,4 минг МВтни ташкил этувчи 45 та электростанция фаолият кўрсатмоқда.\nТошИЭС қуввати жиҳатда Ўзбекистонда учинчи ўринда


Ўзбекистон олтин-валюта захираси яна камайди\n09.06.2018 10:47 0 4792\nЎзбекистон Марказий банки расмий сайтида 2018 йил 1 июнь ҳолатига кўра Ўзбекистон олтин-валюта захираси ҳақидаги маълумотлар эълон қилинди.\nУнга кўра, мамлакатимиз олтин-валюта захираси бир ой олдинги кўрсаткичдан 228,4 миллион долларга камайиб, 28,12 миллиард долларни ташкил этмоқда. Улардан 14 миллиард доллари хорижий валютадаги активлар, 14,12 миллиард доллари эса – монетар олтин.\nСоф олтин-валюта захиралари 27,02 миллиард долларни ташкил қилди.\nИқтисодиёт 24/01, 10:09\nМарказий банк олтин-валюта захиралари бўйича маълумот берди\nИқтисодиёт 17/10, 14:13\nЎзбекистон олтин-валюта захираси салкам ярим миллиард долларга камайди\nИқтисодиёт 21/09, 20:06\nЎзбекистон олтин-валюта захиралари 519 миллион долларга камайди


Ким учундир “қўли қонга ботган террорчи”, бошқаси учун “шаҳид”\nДунё мамлакатлари раҳбарлари АҚШ ҳарбийлари амалга оширган махсус операция вақтида “Ироқдаги ал-Қоида” гуруҳи раҳбари Абу Мусаб аз-Зарқавийнинг ўлдирилганини терроризмга қарши курашдаги катта ғалаба ўлароқ баҳоламоқда.\nМаълумотларга кўра, Ироқдаги “энг қиммат террорчи” ва унинг яқин маслакдоши шайх Абд ар-Раҳмон 7 июнь куни Бағдод вақти билан кеч соат 18:15 да ҳаво ҳужуми натижасида ўлдирилган. АҚШ Зарқавийни қўлга олиш ёки уни йўқ қилишда ёрдам берган шахсларга 25 миллион доллар мукофот пули ваъда қилган эди.\nЖума куни Бағдодда ўтказилган матбуот анжуманида Ироқдаги АҚШ ҳарбийлари матбуот вакили генерал Уилям Калдвелл Зарқавий ҳаво ҳужуми пайтида ўлмаганини айтди.\n“Ўша жойда бўлган гувоҳнинг айтишича, Зарқавий ўрнидан туришга уринган. Ҳамма уни қайта жойига ётқизиб қўйишга ҳаракат қилган. Аммо у ҳаво ҳужуми натижасида олган жароҳатлари туфайли ўша жойда ўлган”, – деди генерал.\nУ.Калдвелл Зарқавийнинг танасида ҳеч қандай ўқ излари бўлмаганини маълум қилди.\n8 июнь куни Вашингтонда ўтказилган матбуот анжуманида АҚШ президенти Жорж Буш Зарқавийнинг ўлдирилиши “адолатли” бўлганини таъкидлади.\n“Зарқавий йўқ қилинди. Аммо Ироқда оғир ва мураккаб миссияни амалга ошириш давом этади. Биз террорчи ва исёнчилар усиз ҳам зўравонликлар содир этади, мазҳаблараро зўравонлик яна давом этади, деб ўйлаймиз. Аммо террор ғояси ўзининг кўзга кўринган ёвуз раҳбарларидан бирини йўқотди. Зарқавийнинг ўлими “Ал-Қоида”га берилган қақшатқич зарбадир”, – деди АҚШ раҳбари.\nНАТО бош котиби Яаап де Ҳооп Схеффер эса “қўли қонга ботган Зарқавийни ҳеч ким ёдга олмаслиги”ни башорат қилди.\n“У одамлар қонини дарё қилиб оқизган. Шунинг учун уни ҳеч ким эсламайди, деганим бўрттириб айтилган гап эмас”, – деди НАТО бош котиби.\nБуюк Британия бош вазири Тони Блэр ҳам Абу Мусаб аз-Зарқавийнинг ўлдирилгани нафақат Ироқдаги, балки бутун дунёдаги “Ал-Қоида”га берилган зарба эканини билдирди.\nАбу Мусаб аз-Зарқавийнинг қайниси Солиҳ ал-Ҳамий эса Ироқдаги “энг қиммат террорчи” шаҳид бўлганини таъкидлади.\n“У Ислом йўлида шаҳид бўлди. Мен шуни айтишим мумкин, холос. У барча мусулмонлар имоми. У шаҳид кетганидан хурсандман. Бу ўлиш эмас, бу шаҳидлик”, – деди Зарқавийнинг қайниси.\n9 июнь куни Афғонистон толиблари раҳбари Мулла Муҳаммад Умар Абу Мусаб аз-Зарқавий ўлдирилгани муносабати билан баёнот эълон қилди.\nУнда Зарқавийнинг ўлими “салб кучлари”га қарши курашни сусайтирмаслиги айтилади.\n“Ироқдаги “Ал-Қоида” раҳбари аз-Зарқавий орзу ва мақсадига эришди. Унинг ўрнини минглаб зарқавийлар эгаллашга тайёр”, – дейилади Мулла Умар баёнотида.\n“Ал-Қоида” Афғонистонни 1996 йилдан 2001 йил охирига қадар бошқарган толиблар ҳаракати билан ҳамкорлик қилиб келган. АҚШ етакчилигидаги коалиция кучлари толибларни ҳокимиятдан ағдарганидан сўнг ҳаракат раҳбари Мулла Умар ўз шериклари билан бирга Кобулдан қочиб, номаълум жойларда яшириниб юрибди.


Мактаблар онлайн форматда иш бошлайди – Газета.uz\nLotinchada 20 январ 2022, 21:50 Жамият\nХалқ таълими вазирлиги 24 январдан бошлаб мактабларда таълим жараёнини онлайн форматда бошланишини маълум қилди.\nТаъкидланишича, коронавирус инфекциясининг янги штамми болалар ва ёшлар ўртасида тарқалиш хавфини олдини олиш ҳамда ССВ ҳамда Санитария-эпидемиологик осойишталик хизматининг таклифларидан келиб чиқиб, дарслар бир ой муддат «онлайн» шаклда олиб борилади.\nТаълим сифатини назорат қилиш инспекциясининг қўшимча қилишича, мазкур тартиб хусусий мактабларга ҳам тааллуқли.\nМасофавий шаклда ўқувчиларнинг сифатли таълим олиши учун Миллий телерадиокомпаниясининг телеканаллари ҳамда «Онлайн мактаб» телеграм канали орқали бериб борилади.\n«Онлайн мактаб» лойиҳаси доирасида бериладиган дарслар жадвали кунлик равишда «Онлайн мактаб» телеграм канали орқали эълон қилиб борилади.\nХТВ ота-оналардан фарзандларини уйдаги хавфсизлиги ва соғлигини таъминлаган ҳолда «Онлайн мактаб» лойиҳаси доирасида эфирга узатиладиган дарсларни кузатиб боришларида амалий ёрдам беришларини сўраган.\nМактаб таълимини ислоҳ қилиш кенгаши ташкил этилади, унга президент раҳбарлик қилади 28 январ 2022, 18:47


17 октябр 2021, Тошкент вақти: 23:15\nҚозоғистон пойтахти маркази\n1997 йил декабрида Қозоғистонда Ақмола шаҳри янги пойтахт этиб белгиланди, кейинроқ уни Астана, сўнг Нур-Султон деб номладилар. Пойтахтни кўчириш ташаббуси Қозоғистоннинг собиқ президенти Нурсултон Назарбоевдан чиққан эди. Ўшандан бери пойтахтга пул тинимсиз оқиб келади – бу Қозоғистоннинг бошқа минтақалари ишлаб топган ва, адолат юзасидан, маҳаллий шаҳарларни ривожлантириш учун ҳудудларнинг ўзида қолиши керак бўлган пуллардир.\n“Настоящее время” телеканали ана шу мавзуни ўрганди.\nФАВВОРА СОВҒА ҚИЛИШДИ, ЛЕКИН ЭВАЗИГА ҲЕЧ НИМА ОЛИШМАДИ\nСемей ҳақини пойтахт “еб қўяётган” шаҳарлардан бири. Ушбу шаҳар Қозоғистонда мутафаккир Абай Қўнонбоев ҳамда адиб Шокарим Худойбердиевнинг ватани ўлароқ таниқли. Бироқ Россия чегарасидан атиги 50 чақирим берида жойлашган Семей муаммоларга ғарқ бўлмоқда. Абгор аҳволдаги йўллар, ташувчиларнинг сурункали иш ташлашлари, чиқинди ташиш муаммоси – маҳаллий ва республика ОАВларида, айниқса, мана шу уч мавзу кўп тилга олинади.\nСССР даврида Семей шаҳри яқинида ядро қуроли синовларини ўтказишарди. Совет Иттифоқидаги энг йирик полигонлардан бири бўлган Семипалатинск полигони майдони қарийб 18 минг квадрат километрни ташкил қилади. Мазкур полигон ҳавоси олти юз мартадан ортиқ ядро ва термоядро қурилмалари портлашидан ларзага келиб, заҳарли чанг булутларига хўп тўйинган. Совуқ урушнинг радиофаол мероси ушбу тупроқларда яшаётган миллионлаб одамларга насиб қилди. Семейда яшовчилардан кўпчилигининг соғлиғи жойида эмас.\n“Қалқонсимон без – аденома. Простата бези – аденома. Қизилўнгач – қизилўнгач чурраси”, дея тиббий дафтаридаги ташхисларни санайди Семипалатинск ядро полигонидаги синовлар иштирокчиси, семейлик Владимир Сулима.\nУнинг танасида тиббий текширувлар орқали тасдиқланган 20 дан зиёд сурункали хасталик бор – барчаси ядро портлашидан ҳосил бўлган ионли нурларнинг организмга салбий таъсири оқибатидир.\nЕр устида атом бомбаси портлатилишини Сулима биринчи марта ўқувчилик чоғларида кузатган эди, 17 ёшида эса у ядро полигонига ишга кирган. Владимир ишлайдиган 113-сонли экспедициянинг вазифаси улкан қудуқларни бурғулаб ковлашдан иборат эди – кейинчалик бу қудуқларга ядро заряди жойланарди. Ҳар бир сменага бурғулаш учун атиги 20 дақиқа берилар, вақт тугаши билан гуруҳни шоша-пиша эвакуация қилишарди. 1968 йил кузида Владимир ҳамкасблари билан бирга синов майдонида қолиб кетади. Бу пайтда у ерда радиация сизиб чиқа бошлаганини хаёлига ҳам келтирмайди.\n“Ўша куни ишда ушланиб қолдик, келганимизда алламаҳал бўлганди. Майдонга келдиг-у ҳеч нарсадан бехабар, ўша ерда тунаб қолдик. Эрталаб бизни дозиметрия хизмати (нурланиш даражасини ўлчовчи мутахассислар – таҳр.) қидириб келди. Бу ерга қандай келиб қолдинглар, деб суриштира бошлашди: маълум бўлишича, штольняда авария юз бериб, радиация тепага сизиб чиққан, кечаси бутун майдон эвакуация қилинган экан”, ҳикоя қилади Сулима.\nВладимирнинг сўзлашича, полигонда ишлаш учун унинг гуруҳига деярли ҳеч қанақа ҳимоя воситалари берилмаган. “Киши бошига биттадан оддий респиратор ва бир жуфтдан қўлқоп беришарди, жўнгина аскарий қўлқоп. Яна аскарча уст-бош ҳам”, эслайди у.\nСоветлар даврида радиация ҳалокатли даражада хавфлилиги тўғрисида Семей аҳолисига лом-мим дейилмаган: бу ахборот “махфий” деган ёзув билан қўриқланарди. Шаҳарда саратон ва нур касалликларидан вафот этувчилар кўп эди, лекин ҳеч ким бунинг сабабини тушунмасди. Полигонда бутун ёшлигини ва саломатлигини йўқотган Сулима ҳозирда 170 доллар нафақага кун кечирмоқда.\n1992 йилда Қозоғистон ҳукумати “Семипалатинск ядровий полигонида синовлар оқибатида жабрланган фуқароларни ижтимоий муҳофаза қилиш тўғрисида” қонун қабул қилди. Ҳужжатда 50 ва 55 ёшдан нафақага чиқиш, экологик устама олиш ҳамда санаторий ва курортларда бепул даволанишга доир нормалар белгиланган эди. Аммо беш йилдан сўнг қонун бекор қилинди. Ўшанда Семейда “Авлод” номли ноҳукумат ташкилот тузилди: унинг аъзолари тарихий адолатни тиклашга ва ядро полигонидаги синовларнинг барча жабрдийдаларига имтиёзлар жорий этилишига эришиш учун ҳаракат қилишмоқда. Бироқ ташкилот вакиллари давлат амалдорлари билан курашда ҳозирча фақат ютқизмоқда.\n“Давлат бизга имтиёз беришдан манфаатдор эмас: бунинг учун пул сарфлаш керак бўлади-да ахир. Уларга бунинг нима кераги бор? Ундан кўра бизни кўмиб ташлаш осонроқ улар учун, – ёзғиради Семипалатинск ядро полигонида ўтказилган синовларнинг яна бир жабрдийдаси Азиза Собирхонова. – Давлатимиз Семипалатинск полигонидан зарарланганларнинг ҳаммаси тезроқ қирилиб битишини хоҳлаётгандек туюлади менга: жуда узоқ яшаяпмиз, давлатга малол келяпмиз”.\nКўплаб семейликлар норозилигини яширмайди: Қозоғистон пойтахти кун сайин кўркамлашиб, ривожланиб бораётган пайтда – ҳукумат шаҳарга асос солинган кунга бағишланган реклама панелларининг ўзига юз миллион тангадан ортиқ маблағ сарфлаётган паллада улар ўз соғлиғига етказилган зарарни қоплаш учун неча йиллардан бери компенсация ундира олмай ҳалак.\nВа бу бюрократик сансалорликлар нафақат Семипалатинск полигони собиқ ишчиларининг компенсация пулларига, балки Семей аҳолисига нафи тегиши мумкин бўлган бошқа лойиҳаларга ҳам тааллуқли.\nДанил 15 ёшда, ўспирин аутизм турига мансуб хасталик билан оғриган. У пенсионер бувиси Галина билан яшайди: бувининг айтишича, бир неча йил муқаддам қозоғистонлик машҳур психолог Флюра Смашникова Семейда мана шунақа бемор болалар учун реабилитация маркази очишни таклиф қилади. Лойиҳа давлат идоралари билан қарийб келишиб бўлинади, бюджетдан маблағ ажратилишини ва қурилиш бошланишини кутиш қолади холос.\n“Лекин маблағ барибир ажратилмади. Лойиҳа савил қолди. Ўша кезлар Астанада ЭКСПО-марказ қура бошлашган эди, балки ҳаққимизни шунга сарфлаб юборишгандир. Қоп-қоп ваъда беришганди, оқибатда эса икки қўлимизни бурнимизга тиққанча қолдик. Начора, давлатимизга ЭКСПО-марказ кўпроқ зарур экан”, зорланади Галина Акимова.\nҚозоғистон пойтахтида ЭКСПО-2017 бутунжаҳон кўргазмасини ташкил қилиш ва ўтказишга уч миллиард доллардан зиёд маблағ харжланган. Лойиҳа мамлакат тараққиётига кучли туртки бериши кутилган эди, аммо кенг кўламли тадбирга ҳозирлик кетма-кет можаролар ва шов-шувли ҳибсга олишлар билан бир пайтда кечди. Бугун, орадан тўрт йил ўтиб аён бўляптики, ЭКСПОнинг ваъда қилинган самараси ва оламшумул режалар фақат қоғозда қолиб кетибди. Аммо маблағдан бенасиб қолган Қозоғистон минтақалари кўлами кичикроқ бўлса-да, ҳаёт-мамот масаласига дохил лойиҳаларни рўёбга чиқариш имконини бой берди.\nБоз устига, Қозоғистонда минтақавий бюджетлардан пойтахт фойдасига “уриб қолинади”, шунингдек, ҳудудлар вақти-вақти билан Нур-Султонга “нимадир ҳадя этишга”мажбур этилади. Масалан, 2018 йилда Семей шаҳри мансуб Шарқий Қозоғистон вилояти мамлакат бошкентида шаҳарнинг туғилган кунига атаб салкам 940 миллион тангага улкан фаввора қуриб берган эди.\nФаввора диаметри 73 метрга тенг айлана шаклида ясалган. Композиция марказида бир пайтлар Амир Темур ясаттирган ва ҳозирда Қозоғистоннинг Туркистон шаҳрида сақланувчи улкан қозонга ўхшаш қилиб ишланган “Тўйқозон” идиши жойланган: ундаги сув биқирлаб кўтарилиб туради ва сув қайнаётган коса кўринишини беради.\nНур-Султондаги Тўйқозон фаввораси\n2020 йили, Абай Қўнонбоев таваллудининг 175 йиллиги нишонланиши арафасида Нур-Султон акимати Семейга жавоб ҳадяси сифатида марказий соҳилбўйи кўчасини реконструкция қилиб беришни ваъда қилди. Аммо, доим бўлгани каби, бу сафар ҳам мулозимларнинг сўзи билан амали бошқа-бошқа бўлди: кейинроқ эса унча тантанавор бўлмаган шароитда, совға бекор бўлганини, бюджетда бунинг учун ақча йўқлигини билдирдилар.\n“Акимат Абай Қўнонбоевнинг 175 йиллик юбилейига бағишлаб турли тадбирлар ўтказилишини қўллаб-қувватлайди ва бунинг муҳимлигини эътироф этади. Бироқ, юзага келган мураккаб иқтисодий вазият ҳамда бюджет харажатлари чекланганлиги муносабати билан юқорида қайд этилган лойиҳани молиялаш маъқул кўрилмади”, дея маълум қилганди Нур-Султон акиматининг матбуот хизмати.\nҚОЗОҒИСТОН ШИМОЛИ: ЧИРИГАН УЙЛАР ВА СУВСИЗ ҲАЁТ\nПетропавловск – Шимолий Қозоғистондаги яна бир шаҳар, у мамлакат аграр соҳасининг юраги ҳисобланади. Қозоғистон йиллик ғалла ҳажмининг 25 фоизи ва мойли экинларнинг учдан бир қисмини айнан шу вилоят беради. Бироқ бутун минтақанинг бюджети биргина Нур-Султон шаҳри бюджетидан икки ярим бараварга кам!\nПетропавловскда кўплаб уйлар авария ҳолатида бўлиб, аҳолисини кўчириб, уларни бузиб ташлайдиган фурсат аллақачон етган. Айрим уйларда яшовчилар чироқни ёқиб ухлашларини айтишади – деворлар йиқила бошлаган пайтда квартирадан қочиб чиқиш осонроқ бўлсин деб...\nАммо Петропавловск маъмурлари авария ҳолатидаги уйлар аҳлини бошқа жойга кўчиришга шошилгани йўқ: маҳаллий акимат янги уйлар қурилишига маблағ етишмаслигини баҳона қилмоқда, одамларнинг ўзларида ҳам янги уй сотиб олиш учун моддий имконият етишмайди, албатта.\nПетропавловскдаги авария ҳолатидаги уйлардан бири\n“Ҳожат қилиш учун салкам ертўлагача тушишимизга тўғри келади. Бу ерда чирияпмиз, мана шу икки қаватли вайроналарда чириб битяпмиз. Яшовчилар ҳаммаси – пенсионерлар. 30-35 йиллаб элеваторда ва заводда ишлаганмиз. Лекин шу ёшимизда яшаётган шароитимизга қаранг?” дейди петропавловсклик Тамара Шевченко.\nШимолий Қозоғистон вилоятида, Петропавловскдан ўн чақирим масофада қозоғистонликларга яхши таниш Якорь қишлоғи жойлашган. Бу қишлоқ – аҳолиси ичимлик сув йўқлиги муаммоси ҳақида бирваракайига бир неча тилда дунёга маълум қилганидан сўнг машҳур бўлиб кетган эди. Қишлоқликлар бугун ҳам овқат пишириш учун сувни дўкондан сотиб олади. Томорқани суғориш учун эса ёмғир сувларини йиғадилар – 21 асрда шунақаси ҳам бўлар экан. Умуман, Қозоғистонда бир миллиондан зиёд киши сифатли ичимлик сувдан бебаҳра яшамоқда.\nСувоқава мутахассислари Якорь аҳлига тушунтиришича, қишлоққа сув келтириш учун 20 километрли қувурни янгилаш лозим. Июнь ойида бу ишларга 475 миллион танга (бир миллион доллардан кўпроқ) зарурлигини айтишганди. Бугунги кунда эса ушбу сумма қарийб 10 фоизга ўсган. Якорь қишлоқ округи акиматида таъмир ишлари 2022 йилда бажарилишига ваъда беришмоқда, аммо қишлоқ аҳолиси бунга ишонмаяпти.\nТабиийки, Нур-Султон акимати Қозоғистоннинг бошқа минтақаларидаги муаммоларни ҳал қилиб беришга жавобгар эмас ва минтақалардан тўғридан-тўғри маблағ олмайди. Шунга қарамай, бир кишининг хоҳиш-иродасига кўра Қозоғистоннинг бош сиёсий маркази бўлмиш шаҳарда бугунги кунда триллионлаб бюджет маблағлари тўпланмоқда. Нур-Султон йиллик бюджетининг ўзи бир триллион тангадан ортиқ. Ва кўп ҳолларда пойтахт акимати ушбу маблағни қозоғистонликларда қатор саволлар туғдирадиган шубҳали лойиҳаларга совуради.\nИжтимоий тармоқларда Нур-Султон акимати имижини тарғиб қилишга юз миллионлаб танга ажратилмоқда. Бундан ҳам кўп маблағни пойтахт амалдорлари хизмат автомобиллари ва ўз мақом хоналари учун жиҳозлар сотиб олишга сарфлайдилар: жорий йилнинг ўзида Нур-Султон акимати бюджет ҳисобидан юқори нархларда жами икки миллион доллардан ортиқ қийматли турли моллар харид қилган. Ҳолбуки, бу пулга Петропавловскда янги уйлар қуриш, Семейда реабилитация маркази очиш ва ядро полигонидаги синовлардан зарарланган қанчадан-қанча фуқароларга молиявий кўмаклашиш мумкин эди.


14 декабр 2018, Тошкент вақти: 13:11\nЕвропа Иттифоқининг ташқи сиёсат бўйича мутасаддиси Фредерика Могерини.\nЕвропа Иттифоқининг ташқи сиёсат бўйича мутасаддиси Фредерика Могерини 19 ноябрь куни Бангладешдаги Кутупалонг қочқинлар лагерида бўлиб, Мьянмадан қочган роҳинжа мусулмонларининг аҳволидан хабар олди.\nМогерини роҳинжа мусулмонлари муаммосини ҳал этишда ҳалқаро ҳамжамият Мьянмага босим кўрсатиш билан бир қаторда мулоқот ўтказиш учун кўмак бериши лозим, деб айтди:\n-Мен фақат босим кўрсатиш керак деб айтмаган бўлар эдим, бизнинг ёндашувимиз доимо мулоқот ўтказиш учун шароит яратиш ҳамда ўз ўзидан йўқ бўлиб кетмайдиган муаммони ҳал этишни рағбатлантириш бўлган. Мен ҳукумат вазиятни ҳал этиш учун масъулдир, деб ҳисоблайман, - деди Могерини Reuters агентлигига.\nБМТ ҳисобларига кўра, Мьянмадан Бангладешга қочган роҳинжа мусулмонлари сони 400 000 кишига етган. Мьянмада буддистларнинг роҳинжа мусулмонларига нисбатан зўравонликлари 25 августда бошланган эди. Amnesty International халқаро ташкилоти 15 сентябрда Мьянмадаги воқеаларни "Шубҳага ўрин йўқ: бу этник тозалашдир”, деб баҳолаган эди.


Visa ва MasterCardлар Россия банкларида ишламаяпти - BBC News O'zbek\nVisa ва MasterCardлар Россия банкларида ишламаяпти\nХабарларга кўра, Visa ва MasterCard "Россия" банкининг мижозларига хизмат кўрсатишни тўхтатган.\nMasterCard ва Visa халқаро тўлов тизимлари Россиянинг бир неча банкларида кардлар орқали пул ўтказмаларини тўсиб қўйган.\n"Россия" банки АҚШ томонидан жазо чораларига дуч келган биринчи тижорий ташкилотлардан бўлмоқда.\nБундан ташқари, Visa ва MasterCard тўлов тизимлари ака-ука Ротенбергларга қарашли СМП банкда ҳам ишламаётгани хабар қилинади.\nРоссиянинг энг бой одамларидан ака-ука Аркадий ва Борис Ротенберг, "Россия" банкининг эгаси Юрий Ковальчук ҳам АҚШнинг кеча 20 мартда чиқарган санкциялар рўйхатида.\n"Банк раҳбарияти юзага келган вазиятда мижозлардаги муаммоларни ечишга ҳаракат қилади. Банк ўз мижозлари ва ҳамкорлари олдидаги мажбуриятларни албатта тўлиқ бажаради", дейилади "Россия" банки матбуот хизмати хабарида.\nАҚШ Молия вазирлиги Россия банки Россия мулозимлари ва айнан Владимир Путиннинг молиявий манфаатлари учун хизмат кўрсатади деб ишонади.\nМаълумотларга кўра, Россия банки АҚШ ва Оврўподаги банклар билан ҳамкорлик қилади, нефт, газ ва энергетика соҳаларга талуқли кенг хизмат турлари билан таъминлаб келади.\nСанкциялар банкка эмас, балки шахсан ҳиссадорларга қаратилгани учун тўлов тизимларининг ҳаракати ноқонуний деб ҳисоблаймиз, дейилади СМП банки мурожаатида.\nШунингдек СМП банки тўлов тизимлари пул операцияларини ҳеч бир огоҳлантиришсиз бошлаганини билдирган.\n"Мижозларимиз чекловларсиз ўз пулларини банкомат ва СМП банк кассаларидан олишлари мумкин. Қолган операциялар жумладан тўловлар ҳеч бир чеклашларсиз штат режимида амалга оширилади", деб хабар беради банк.\n"Банк АҚШ ҳудудида ҳеч бир акцияларга эга эмас. Шу боисдан санкциялар банкка эмас, шахсан акциянерларга тегишли. Шу сабабли тўлов тизимларининг ҳаракати қонунга зид. Ўйлаймизки, яқин орада юзага келган вазият ижобий ҳал қилинади", деб айтади банк раҳбарияти.\nРотенбергларга қарашли Уфадаги "Инвесткапиталбанк"да ҳам шундай муаммолар юзага келган. Банк орқали берилган Visa ва MasterCardларни савдо тармоқлари қабул қилмаган.\nРоссия банкига қарашли "Собинбанк"да ҳам муаммолар юзага келиши огоҳлантирилган.\nАҚШнинг санкцияларининг биринчи босқичи Қрим аннексияси билан боғлиқ Россия парламенти ва ҳукумати мулозимларига йўналтирилган.\nУлар Путинга яқин доира вакиллари, президентнинг эски дўстлари, яқин ҳамкасблари эканига ишора қилинади.\nШунингдек АҚШ молия вазирлиги санкция киритилган Россия банкини Россия амалдорларининг ва айнан Путиннинг молиявий манфаатларига хизмат қиладиган шахсий банки деб таърифлайди.\nОбаманинг айтишича, Россияга киритлган жазо чоралари фақат Россияга эмас, унинг ҳамкорларига ҳам таъсир қилиши табиий бўлсада, шу йўл билан Россияни огоҳлантириш, бу ҳам иш бермаса қаттиқроқ чоралар кўрилади. Обама лозим бўлганда Россия иқтисодининг муҳим соҳаларига қарши санкцияларга йўл очадиган фармонни имзолаганини қайд этган.\nБугун Оврўпо Иттифоқи Россия ва Украинанинг жами 33 мулозими киритилган янги "қора рўйхати"ни эълон қилиши кутилади.\nКузатувчилар Қримни қўшиб олишнинг баҳоси Россияга жуда қимматга тушиши, биринчи навбатда Россия геополитик мағлубиятга учради, деб айтилмоқда. Россия Қримни олган бўлса ҳам лекин Украинани йўқотгани, халқаро тўсиқ ичида қолгани, аллақачон бошланган санкциялар ўз таъсирини кўрсатмай қолмаслиги башорат қилинади.\nШуниси эътиборлики, санкциялар рўйхатида бош вазири Дмитрий Медведев ва Роснефт ва Газпром каби йирик нефт ва газ ширкатлари раҳбарлари йўқ.\nСанкциялар чиқишидан бир кун олдин бизнесмен Геннадий Тимченко ўзининг Америка ширкати Gunvorдаги ҳиссаларини сотган. Маълумотларга кўра, Путиннинг Gunvor ширкатига яқин алоқаси бор. Овроиттифоқ аъзолари хусусан Франция Россия олигархларига тегишли чоралар кўриш кераклиги, улар босими орқали Путинга таъсир қилиш мумкинлигини айтган.


БЕКАЛАРНИНГ ОШХОНАДАГИ 10 ХАТОСИ - 11 Сентября 2017 - www.SheJoT.CoM\nГлавная » 2017 » Сентябрь » 11 » БЕКАЛАРНИНГ ОШХОНАДАГИ 10 ХАТОСИ\nБЕКАЛАРНИНГ ОШХОНАДАГИ 10 ХАТОСИ\nҲар бир аёлнинг уй тутиш, рўзғор юритиш, ошхонада «кашфиёт» яратиш борасида ўз синалган усуллари бор. Бироқ бу борада тажриба орттириш йўлида баъзи хатоликларга йўл қўйиш уят ёки айб эмас. Ахир хатолар ўргатади! Асосийси, хатолардан тўғри хулоса чиқариш ва уларни такрорламаслик! Келинг, биз бекалар орасида ошхонада энг кўп йўл қўйиладиган хатолар ҳақида гаплашамиз.\nРецептни охиригача ўқимаслик\nМаҳсулотларни ўз билганича тақсимлаш\nЁғни тутагунча қиздириш\nОвқатдан тез-тез хабар олиш\nМазасини таътиб кўриш\nМаҳсулотларни тартибсиз ишлатиш\nГўштни совимасидан кесиш\nСабзавотларни кўп қайнатиш\nЗираворларни кўп қўшиш\nМузлатилган маҳсулотларни эритмаслик\nХато: одатда газета-журналларда чоп этилган бирор таом рецептини охиригача ўқимай, тайёрлашга киришиб кетамиз. Натижада эса ё таомнинг таги олади, ёки керагидан ортиқ қайнаб кетади. Кейин эса «Рецептида шундай ёзилган экан, қаердан билай?» деб ўзимизни оқлаймиз.\nМаслаҳат: Ҳовлиқманг! Аввалига рецепт билан яхшилаб танишинг. Зарур бўлса, бирор танишингиздан «Шуни тайёрлаб кўрганмисан?» дея қизиқинг. Барча керакли маҳсулотларни тўплаб, тайёрлай олишга кўзингиз етсагина ишга киришинг.\nХато: баъзи «уддабурон» бекалар овқатга, айниқса, пишириқларга янгилик киритишга уста бўлишади. Кейин эса «тўртта тухум ўрнига бир дона солгандим, шунга ўхшамади чоғи», дейишади.\nМаслаҳат: тежамкорлик яхши, бироқ ҳамма маҳсулотлар ҳам бир-бири билан мос тушавермайди. Қолаверса, баъзида бир дона тухум етишмаслиги ҳам таом ёки егуликнинг таъмига таъсир этиши мумкин. Яхшиси, аслида кўрсатилганидек тайёрлаган маъқул.\nХато: айрим бекалар қозондаги ёғ оппоқ тутун чиқар даражада қизимагунча масаллиқ солишмайди. Аслида эса ҳамма ёғ тури ҳам юқори ҳароратга мослашмаган. Айниқса, писта, зайтун ёғлари.\nМаслаҳат: қаттиқ қиздирилган ёғлар таркибидаги фойдали элементларни йўқотади. Шу сабаб ёғни меъёрида қиздиринг.\nХато: «пишганмикан?» дея қозон қопқоғини ҳадеб очавериш таомнинг мазасини бузади. Ахир ҳар бир таомнинг дам ейиш каби хусусиятлари мавжуд.\nМаслаҳат: аслида таомни димлагач, камида 20 дақиқа тегмаслик керак. Ана шунда таом ўзига керакли мазани олиб, меъёрида сингиб пишади.\nХато: овқат тайёрлаётиб, мазасини неча марта таътиб кўрасиз? Пишгунига қадар бўлган жараёнда таомни таътиб кўравериш унинг аниқ мазасидан чалғитади.\nМаслаҳат: таомнинг етилиб пишганини билиш учун тайёр бўлишидан 15-20 дақиқа аввал таътиб кўришнинг ўзи етарли.\nХато: баъзида маҳсулотларни қозонга тартибсиз солиб, тўлдиришади ёки "тезроқ пишсин” деб оловни баландлатиш билан вақтдан ютишни исташади. Аслида эса бу билан таомнинг тайёр бўлиш вақти узаяди холос.\nМаслаҳат: агар ҳар бир маҳсулотни тартиб билан кетма-кетликда солсангиз, ҳам тезроқ пишади, ҳам мазаси билан қувонтиради.\nХато: пишган гўштни ликопчага олган заҳоти кесиш нотўғри. Бунда маза берувчи шарбати чиқиб кетади.\nМаслаҳат: қайнатилган ва буғда тайёрланган гўштларни 15 дақиқа, қовурилган гўшт маҳсулотларини эса 20 дақиқа давомида кесмай туринг. Шунда у ўз шарбатини тўлалигича шимиб, мазасини сақлаб қолади.\nХато: аҳамият берган бўлсангиз, қайнатилган сабзавотларингизнинг ораси бўлинган ё иккига ажралган кўринишда бўлади. Бунинг сабаби эса уларни жуда баланд оловда ва узоқ қайнатиш билан боғлиқ.\nМаслаҳат: сабзавотларни қайнатишда тоғорачага солинган сув маҳсулотлар устини қоплаши керак холос. Олов ҳам ўртача баландликда бўлишига диққат қилинг.\nХато: билсангиз, керагидан ортиқча ишлатилган зираворлар ҳам таом мазасига путур етказади, ҳам ошқозонга таъсир этиши мумкин. Айниқса, аччиқ, нордон таъм берувчи зираворларни меъёрида ишлатиш муҳим.\nМаслаҳат: суюқ таомлар суви қайнаб чиққач, майдаланган ва озгина миқдорда ишлатилган зираворлар етарли саналади. Қуюқ ва димланган таомларда эса зираворларни егулик тайёр бўлишидан 15-20 дақиқа аввал солсангиз, таъми яхшиланади.\nХато: вақтдан ютаман деб баъзида ҳали музи эримаган маҳсулотларни ҳам ишлатаверишади. Ахир музлатилган маҳсулот тўлиқ эримаса, ўзи билан бирга ортиқча сувни ҳам олиб қолади-ку! Бу эса таом мазасини бузади.\nМаслаҳат: музлатилган маҳсулот тўлиқ эриб, аслига яқин кўринишга келсагина ишлатиш мумкин. Акс ҳолда унинг на таъми, на фойдаси бўлади.\nКатегория: Foydali maslahatlar / Полезны советы | Просмотров: 88 | Добавил: iphone | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Қамоқхоналар ички тартибига ўзгартишлар киритилди\nЎзбекистондаги жазони ижро этиш муассасаларидаги маҳкумлар энди ўзлари билан бирга кофе, какао ва чой сақлай оладилар, қамоқхонада ўтказиладиган никоҳ маросимларига яна икки киши таклиф қилиниши мумкин. Бу ҳақда Ўзбекистон Ички ишлар вазири чиқарган буйруқда айтилади.\nЎзбекистон Ички ишлар вазирининг буйруғи билан жазони ижро этиш муассасаларидаги ички тартибнинг янги қоидалари жорий қилинди.\nБу ҳақда хабар берган Норма.уз Интернет сайтига кўра, маҳкумларнинг диний маросимларни бажариш, фуқаролик-ҳуқуқий ва оилавий муносабатлардаги иштироки, озиқ-овқат, пул жўнатмалари олиш каби ҳаракатлари учун янги қоидалар жорий этилган.\nЯнги қоидага кўра, жазони ижро этиш муассасалари маъмурияти маҳкумларнинг фуқаролик-ҳуқуқий ҳаракатларини(ишончнома бериш, ҳужжатларни имзолаш каби) амалга ошириш учун мавжуд қонунчилик асосида имкониятлар яратади.\nШунингдек, янги қоидага кўра, маҳкумлар билан ўтказиладиган никоҳ маросимларига таклиф қилинган шахслар икки кишидан ошмаслиги шарт. Никоҳ қайддан ўтказилгандан кейин келин-куёвга шу заҳоти узоқ муддатли навбатдан ташқари учрашув берилади.\nБундан ташқари, маҳкумларнинг яқинлари жазони ижро этиш муассасаси маъмуриятидан маҳкумга нисбатан қамоқхонада қўлланилган интизомий жазо ёки рағбатлантириш ва соғлиғи ҳақида ёзма ва оғзаки ахборот олиш ҳуқуқига эга бўлади. Бу ҳақдаги информация маҳкум яқинлари томонидан сўралганда жазони ижро этиш муассасаси маъмурияти уни тақдим этиши шарт.\nМаҳкумларнинг ўзлари билан кофе, какао ва чой сақлаши мумкинлиги ҳам янги қоидага киритилган.\nБироқ, Ўзбекистон қамоқхоналарида саккиз ярим йил жазо муддатини ўтаган собиқ имом Муҳаммадсолиҳ Обутов фикрича, қамоқхонадаги ички тартибга оид қанча янги қоидалар қабул қилинмасин, у ердаги аҳвол ўзгармайди:\n- Шу пайтгача амал қилган ички қоидаларга риоя қилинмаяптию, янгисидан нима кутса бўлади. Масалан, жазони ижро этиш муассасасининг ички кодекси бор. Ўшанда “истаган одам ўзининг диний ибодатларини адо қилиши мумкин”, дейилган. Қамоқда подъём соат 6да бўлади. Бомдод намози эса соат 5да ўқилади. Агар бу пайтда туриб намоз ўқисак бизни изоляторга ташлашарди. Бугун энди қамоқдаги намозхонларга ибодат учун шароит яратиб беришади, дейишса, бу гапга умуман ишонмайман, дейди Муҳаммадсолиҳ Обутов.\nСобиқ маҳкумнинг айтишича, янги қоидалардаги маҳкумларнинг ўзлари билан кофе, какао ва чой сақлашлари мумкинлиги ҳақидаги ўзгартишларга ҳам тушуниб бўлмайди:\n- Қамоқда маҳкумнинг ўзи билан кофе, какао сақлаш илгари мумкин эмасди. Лекин чой сақлашга рухсат бор эди. Махсус хона бўларди, каптёрка дейилади. Ўшани калити маҳбуслардан биттасида бўлади. Ҳар кимнинг шахсий буюмлари ана шу жойда туради. Ҳар куни кечқурун икки соатга ўша нарсани олиб фойдаланиш мумкин. Лекин ёнида ёки тумбочкада сақлашга рухсат йўқ, имкон ҳам йўқ. Чунки тумбочкадаги нарсангизни ўша заҳоти ўғирлаб кетишади. Мен бир нарсани яхши биламан. Токи, давлат раҳбарининг ўзи маҳкумларга, айниқса диндорларга нисбатан зулмни тўхтатинглар деб оғзаки ёки ёзма буйруқ бермас экан Ўзбекистондаги қамоқхоналарда ҳеч қандай ижобий ўзгариш бўлмайди, деди Муҳаммадсолиҳ Обутов.\nҚамоқхоналардаги вазиятни мониторинг қилиб борадиган Ўзбекистон мустақил ҳуқуқ ҳимоячилари ташаббус гуруҳи раҳбари Суръат Икромов ҳам, бу янги қоидалар маҳкумларнинг ҳақ-ҳуқуқлари риоя қилинишига ёрдам беролмайди, деган фикрда:\n- Қамоқхоналардаги ички тартиб ҳақида кодекс бор. Ҳамма гап шу кодекснинг ижроси қанчалик бўлаётганида. Ҳеч ким билмайди буни. Кузатувчилар, инсон ҳуқуқи ҳимоячилари қамоқхоналарга қўйилмайди. Ичкаридан абсолютно информация йўқ. Маҳкумларнинг ҳуқуқлари қанчалик топталаётганинини биз фақат уларнинг яқинларидан биламиз холос. Бундай шароитда мингта янги қоида қабул қилса ҳам ҳеч нарса ўзгармайди, деди Суръат Икромов.


Шаҳардаги "Заргарлик" маҳалласида истиқомат қилувчи Азиза Мухайминова ИИБга ариза билан мурожаат қилиб, кўп қаватли уйнинг кириш жойига қолдирган 750 000 сўмлик велосипедини номаълум шахс ўғирлаб кетганини маълум қилган.\nОлиб борилган суриштирув ишлари натижасида ушбу ўҚирликни "Ўратепалик" маҳалласидаги О.Саиднасимов кўчасида истиқомат қилувчи шахс содир этганлиги маълум бўлди. Ушбу ҳолат юзасидан шаҳар ИИБ томонидан жиноят иши қўзғатилди.\nОлиб борилган "Комплекс" тадбир давомида "Зилол" маҳалласи, Сўғдиёна кўчасида яшовчи шахс ҳеч қандай ҳужжатларсиз ноқонуний равишда ДВД ва СД дискларини 3000-4000 сўмдан сотаётгани маълум бўлди. Турли фильмлар туширилган 224 дона дисклар ҳужжатлаштирилиб олинди. Суриштирув ишлари давом этмоқда.\n"Хайробод" маҳалласи ҳудудидан ўтувчи 4Р-35 йўлининг 4-километрида Жиззах-Самарқанд йўналиши бўйлаб ҳаракатланиб келаётган "Нексия-2" русумли автомобил йўл чеккасида пиёда кетаётган, Жиззах транспорт ва алоқа касб-ҳунар коллежи ўқувчиси Ибрат Мелиевни уриб юборган ва воқеа жойидан қочиб кетган. Тан жароҳати олган жабрланувчи РШТЁИМнинг Жиззах филиалига ётқизилди. Номаълум автоуловни қидириш ва ҳайдовчини аниқлаш бўйича "Тўсиб ушлаш" тадбири эълон қилинди.\nОлиб борилган қидирув-суриштирув ишлари натижасида автомобиль Самарқанд Давлат университети талабасига тегишли эканлиги аниқланди. Ушбу ҳолат юзасидан шаҳар ИИБ томонидан жиноят иши қўзғатилди.\nШароф Рашидов туманидаги "Гўзал диёр жилоси" фермер хўжалиги пахтазорига бир бош қорамол кириб пайҳон қилган. Натижада хўжалик бир миллион сўм зарар кўрган. Айни пайтда мол эгаси аниқланди. Суриштирув ишлари туман ИИБ томонидан олиб борилмоқда.\nОлиб борилган тадбир давомида туманнинг "Қозғонтепа" маҳалласи, Олтинсой қишлоғидаги хонадонларнинг бирида ноқонуний никоҳ маросими ўтказилаётгани аниқланди. Шаърий никоҳни никоҳ гувоҳномаси бўлмаган фуқаролар учун Зарбдор тумани, "Афросиёб" маҳалласида яшовчи шахс амалга оширган.\nУшбу ҳолат ҳужжатлаштирилган ва суриштирув ишлари туман ИИБ томонидан олиб борилмоқда.\nвилоят ИИБ Т ива АТБ


"Рангсиз тушлар" фильми "Киношок" фестивалида иштирок этади - Халқ сўзи\n17:49 12 Октябр 2020 Маданият\nЖорий йилнинг 17-23 октябрь кунлари Анапа шаҳрида «Киношок» ХХIХ халқаро кинофестивали бўлиб ўтади. Киноижодкорларни бирлаштириш ҳамда маданий алоқаларни янада мустаҳкамлаш мақсадида 1992 йилдан буён ўтказиб келинаётган «Киношок» фестивали киноихлосмандларини Литва, Латвия, Эстония ва МДҲ мамлакатларининг таниқли фильмлари билан таништириб келмоқда. Ушбу фестивалда «Ўзбеккино» Миллий агентлиги буюртмасига биноан режиссёр Аюб Шаҳобиддинов томонидан суратга олинган "Рангсиз тушлар" бадиий фильми ҳам иштирок этади. Бу ҳақда Агентлик ахборот хизмати хабар берди.\nФильмда 17 йиллик жазо муддатини ўтаб келган аёлнинг жамият томонидан қабул қилинишидаги ижтимоий муаммолар кўтарилган.\nФильмда ролларни Феруза Саидова, Карим Мирходиев, Шоҳида Исмоилова, Бекзод Абдумухитов ва Асал Абдуллаевалар ижро қилишган. Фильм сценарий муаллифи Умид Ҳамдамов, оператор Азизбек Арзиқулов, рассом Шамшод Иброҳимов, композитор Убайдулло Каримов.\nФестивалда "Рангсиз тушлар" фильмининг бош қаҳрамони Феруза Саидова қатнашиши режалаштирилган.\nРежиссёр Аюб Шахобиддиновнинг «Ўтов» фильми 2007 йил ушбу кинофестивалда қатнашиб, "Энг яхши эркак роли" номинацияси бўйича ғолиб деб топилган. 2012 йил эса шу фестивалда унинг «Паризод» фильми ҳам иштирок этиб, Гран При совринига муносиб кўрилган.


БУРГУТТЕПА ҚАЗИШМАЛАРИНИНГ СИРИ | QISHLOQ HAYOTI\nШеробод тумани Зарабоғ қишлоғи атрофида олиб борилган археологик тадқиқотларда Ўзбекистон-Чехия экспедицияси томонидан “Бургуттепа” ёдгорлиги кашф этилди. Сўнгги бронза даврига оид ушбу ёдгорлик Ўзбекистон, қолаверса, Марказий Осиё халқлари тарихидаги жумбоқларга ечим топиш имконини беради.\nМаълумки, қадимги Шарқ дунёсида Месопотамияда биринчи цивилизация инқирозга юз тутгач, Хараппа (қадимги Ҳиндистон)да ҳам биринчи цивилизация ва Амударё бўйларида Окс цивилизацияси тарих саҳнасидан чиқиб кетади. Мана шу инқироз сабабларига “Бургуттепа” ёдгорлигида ечим топилди. Яъни Евроосиё минтақасига хос бўлган андроново маданиятининг Ўрта Осиёга кириб келиши янги даврни бошлаб берди.\nТадқиқотлар натижаси шуни кўрсатадики, ёдгорлик уч минг йилдан ортиқ тарихга эга. Ҳозирда иншоотнинг девор қатламлари ва бир нечта хоналари очилиб, олимлар томонидан ўрганилмоқда. Ёдгорликнинг мудофаа деворлари қалинлиги 1,5 метрни ташкил этади. Девор тошдан мустаҳкам бунёд қилинганлиги боис, ҳозиргача яхши ҳолатда сақланиб қолган.\nМанзилгоҳ доира шаклда бўлиб, унинг диаметри 75 метрдан иборат. Атрофи 5 метр қалинликдаги мудофаа девори билан ўраб олинган. Шу жиҳатдан “Бургуттепа”ни ҳарбий истеҳком деб аташ ҳам мумкин. Чунки ўша даврга хос бўлган бундан бошқа тошдан фойдаланилган меъморчилик ансамбли аниқланмаган.\nЭкспедиция доирасида манзилгоҳдан кўплаб тарихий ашёлар топилди. Катта-кичик хоналар, турли ҳажмдаги ўчоқлар, буғдой янчадиган тош буюмлар бу ерда яшаган аҳолининг турмуш тарзи ва маданияти қандайлигини кўрсатиб турибди.\nЁдгорликнинг архитектура қурилиши юксак дид билан ишланган. Бино асосан шу ҳудуддан олинган тошлардан бунёд этилган. Қазишмалар давомида “Авесто”даги Като архитектура ечимига хос бўлган поллари сопол буюмлар билан безатилган хона ҳам аниқланди.\nЁдгорлик шундай рельфда жойлашганки, у чор атрофга яққол кўриниб турган. Аҳолининг турмуш тарзи ҳам ўзига хос бўлиб, улар асосан деҳқончилик, чорвачилик ва кулолчилик билан банд бўлишган. Зардўштийлик динига оид топилган моддий манбалар эса бундан қарийб уч минг илгари манзилгоҳда истиқомат қилган одамларнинг диний қарашлари ҳақида маълумот беради. Шунингдек, ёдгорликнинг шундоққина ёнида жойлашган ўша даврга хос бўлган даҳма зардўштийлик динининг дафн маросимлари учун махсус ишланган. Чунки у даврларда майит тош устига қўйилиб, қузғунларга ем қилинган. Аниқланишича, бу Ўрта Осиёдаги илк даҳма ҳисобланади. Тошлар қузғунлар келиб қўнишига қулай қилиб тик қия шаклда ётқизилган. Айлана шаклдаги даҳманинг диаметри 12 метр.\nОлиб борилган археологик қазишмалар натижасида ёдгорлик атрофида суратлар ҳам топилди. Суратлар Зараутсой тасвирларидан фарқли ўлароқ, тошларга ўйиб ишланган.\n– Зарабоғ суратлари Зараутсойникидан қолишмайдиган, уларнинг ишлаш технологияси давр жиҳатидан бир-бирига яқин бўлган гўзал ёдгорлик, – дейди тарихчи олим Шопўлат Шайдуллаев. – Зараутсой суратлари рангли ишланган. Зарабоғ суратлари эса чўкичлаб ишланган. Шу жиҳатдан суратлар бир-биридан фарқ қилади. Бу суратлар Сурхон воҳасининг ҳайвонот дунёсини тўлиқ тасвирлаб беради. Тоғ ва пасттекислик ҳайвонлари, қушлар ниҳоятда кенг композицияда тасвирланган. Бу эса ибтидоий одамларнинг расм чизиш технологияси кучли бўлганлигини кўрсатади. Зараутсой суратлари сўнгги полеолит, мезолит даврида чизилган бўлса, Зарабоғ суратлари бронза даврига оид, яъни 3-3,5 минг олдин юмшоқ таркибли, дағал тошларга чизилган. Бу тошларни бошқа ҳудудларда хлорит тошлар ҳам деб аташади.\nҲа, Сурхон замини қадимий ва бой маданияти, гўзал ҳамда бетакрор обидалари, ноёб осори-атиқалари билан дунё аҳлини ҳамиша лол қолдириб келган. Айниқса, истиқлол йилларида янада кўркам қиёфа касб этиб, маҳаллий ҳамда хорижий сайёҳлар қадами узилмайдиган гавжум манзилга, юртимизнинг чинакам туризм марказларидан бирига айланди.\nБугун Сурхон заминига ташриф буюрувчилар халқимизнинг буюк ўтмиши, аждодларимизнинг мислсиз иқтидори, маънавий қудратидан далолат берувчи кўп асрлик ёдгорликлар билан танишиб, уларнинг бунёдкорлик салоҳиятига тан беришмоқда.


Расмий муносабат: СОХТА ХАБАР... Ўртаёп қишлоғида ... | qushkupirhokimiyat.uz\nРасмий муносабат: СОХТА ХАБАР... Ўртаёп қишлоғида ...\nИжтимоий тармоқларда “Аҳоли талаби билан Ўртаёп қишлоғида тез ёрдам шохобчаси ташкил қилинган эди. Озгина вақтдан сўнг “тез ёрдам” машинасини вилоятга олиб кетишди. Қишлоқ аҳли тез тиббий хизматга зор бўлиб ўтирибди. Қишлоқ врачлик пунктининг аҳволини эса таърифлашга тил ожиз...” мазмунида видео материал ва унга илова қилинган “Шикоят хати” тарқалган эди. Унда Қўшкўпир тумани, Ўртаёп кишлоғи аҳолисининг кўрсатилаётган тиббий хизматдан норозилиги айтилган.\nУшбу видеоматериалдаги ҳолат туман ҳокимлиги, вилоят соғлиқни сақлаш бошқармаси, ТТБ ходимлари томонидан жойига бориб, Ўртаёп МФЙ раиси ва маҳалла фаоллари билан биргаликда тегишли тартибда ўрганилди. Маълум бўлишича, видеороликда кўрсатиб ўтилган бино Ўртаёп қишлоғи маҳаллаларида умуман мавжуд эмас.\n“Шикоят хати”да имзоси келтирилган фуқароларни МФЙ раиси ва маҳалла фаоллари танишмади.\nМаълумот ўрнида шуни айтиш керакки, ҳозирги кунда, Ўртаёп қишлоғининг 12 841 нафар аҳолисига 2019 йилда “Обод маҳалла” Давлат дастури асосида тўлиқ реконструкциядан чиқарилган 21-сон оилавий поликлиника малакали тиббий хизмат кўрсатмоқда. Бундан ташқари, бинода жойлашган тез тиббий ёрдам таянч пункти ва унга ажратилган автотранспорт воситаси кишлоқ аҳолисига биринчи тез тиббий ёрдам хизматини кўрсатмоқда. Қишлоқ аҳолиси кўрсатилаётган тиббий хизматдан мамнунлигини эътироф қилишди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Мелис Абзалов Швецияда дафн этилади\t16:58, 25 октябрь 2016\tЮрак ҳуружидан вафот этган таниқли режиссёр Мелис Абзалов Швециянинг Стокгольм шаҳрида дафн этилади. Бу ҳақда режиссёр Али Ҳамроев ўзининг Facebook`даги саҳифасида маълум қилди. “Мелис Абзалов билан видолашув маросими 26 октябрь куни Европа вақти билан соат 11:00 да Стокгольм шаҳридаги Kungsängen kyrkogård Kyrkvägen 35 мусулмонлар қабристонида бўлиб ўтади. Швецияда марҳумнинг ўғли ва қизи яшайди. Унинг олти нафар набираси ва олти нафар чевараси бор. Режиссёрнинг оиласи ота ва бобосини унинг энг яқин инсонлари яшайдиган жойга дафн этишга қарор қилди”,—деб ёзади Али Ҳамроев. Тошкент шаҳрида Мелис Абзаловнинг қариндошлари 26 октябрь куни соат 2:00да Муҳаммад Юсуф кўчаси 68 уй 1 хонадонда видолашишади. Мелис Абзаловнинг ўлими ҳақида режиссёр Али Ҳамроевга унинг қизи қўнғироқ қилиб, маълум қилди.


Мазҳаблар орасида закотнинг таърифи - Fitrat.uz\nБош саҳифа / Мақолалар / Мазҳаблар орасида закотнинг таърифи\nМазҳаблар орасида закотнинг таърифи\nAprel 12, 2018\tМазҳаблар орасида закотнинг таърифиda fikr bildirishni o'chirish 187 Кўришлар\nЎн саккиз минг оламни яратган, инсонларни бахтли ва бахтсиз қиладиган, ўлдириб ва тирилтирадиган, кулдириб ва йиғлатадиган, бор қилиб ва йўқ этадиган, фақир ва бой қиладиган, зарар ва фойда берадиган Аллоҳга ҳамд бўлсин. Ул зот баъзи бандаларни яхшилик билан хослаган ҳамда уларнинг устидан бой ва беҳожат қиладиган неъматларини хохлаганича ёғдирган. Айримларга эса имтиҳон ва синовларни кўрсатиб, ризқда умидсизлик ва машаққатга солганича муҳтож қилган. Сўнг закотни исломнинг учинчи рукни этиб, у орқали бойларга молиявий ибодатни адо этиш ва камбағалларга моддий ёрдам олиш имконини яратиб берган Аллоҳ таолога беадад ҳамду-санолар бўлсин!\nЗакот ҳақидаги илоҳий таълимотларни ўз умматларига англатиб, уни татбиқ қилиш йўлларини кўрсатиб берган ҳабиб Пайғамбаримиз Муҳаммад Мустафо (соллаллоҳу алайҳи вассаллам)га энг пок салавоту-дурудлар бўлсин!\nЗакот сўзи луғатда – “ўсиш”, “зиёда бўлиш” ва “поклаш” деган маъноларни билдиради.\nЗакоти берилган молга барака киради, шунингдек, у кўпайиб, ўсади ва бало-офатлардан сақланади. Бунда ўсиш маъносини ўзида акс эттирган бўлади.\nЗакот берган кишининг моли покланади. Чунки закот бермаган кишининг моли ичида закотга ҳақдорларнинг моли аралашган мол сифатида нопок бўлиб туради. Қачон закотини берса, покланади, бўлмаса йўқ.\nУшбу закот сўзининг луғавий маъноларига Аллоҳ таолонинг қуйидаги ояти мисол бўлади:\nقال الله تعالى : خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِمْ بِهَا\n“Уларнинг молларидан садақа (яъни, закот) ол. Бу билан уларни поклайсан, тозалайсан” (Тавба сураси 103-оят).\nДемак, умумий маънода закот туфайли закот берувчи ўз молларига ҳақдорларнинг моли аралашиб қолишидан ва гуноҳларидан покланади ва унга ажр-савоб умид қилинади.\nЗакот сўзи шаръий истилоҳда – молдаги вожиб бўладиган ҳақдир.\nЗакотнинг таърифи ҳақида мазҳаб уламолари турлича баён қилишган.\nМоликийлар закотга қуйидагича таъриф берганлар:\n“Ҳақдор кишига нисоби етган махсус молдан махсус жузни чиқаришдир. Агар у тўлиқ мулк бўлса ва бир йил тўлган бўлиб, аслий ҳожат ва маъдан бўлмаса”.\nШофеъийлар қуйидагича таъриф берганлар:\n“Закот – махсус бир кўринишдаги мол ёки жонлиқдан чиқариладиган нарсанинг номидир”.\nҲанбалийларнинг наздида қуйидагича таъриф берилган:\n“Закот – махсус бир вақтда, махсус тоифалар учун ва махсус молдаги вожиб бўлган ҳақдир”.\nҲанафийлар қуйидагича таъриф берганлар:\n“Закот – махсус молдан шариатда тайин қилинган махсус жузни махсус шахсга Аллоҳнинг розилиги учун мулк қилиб беришдир”.\nЭнди ушбу Ҳанафийларнинг таърифларидаги истилоҳлар билан танишиб чиқсак:\n“Махсус мол” – нисобга етган молдир.\n“Шариатда тайин қилинган махсус жузни” – деган жумланинг маъноси шуки, чиқариладиган закотнинг миқдори шариатда кўрсатилган миқдорга тўғри келиши керак. Озгина садақа бериб, “шу закот” деб бўлмайди.\n“Махсус шахс” – “закот олишга ҳақли шахс” дегани.\n“Аллоҳни розилиги учун” деганда закотни ибодат нияти билан бериш кераклиги тушунилади.\n“Мулк қилиб бериш”, яъни ўша берилаётган мол олувчи кишига мулк бўлмагунича закот адо этилган ҳисобланмайди. Мисол учун, бир кишига “Мана шу уйда бир йил ўтириб туришинг сенга закот”, деб бўлмайди. Бунда мулк қилиб берилмаган бўлади.\nЗакотнинг ҳикмати шуки, одамлар орасида ризқ ва неъматлардаги тафовут яқинлашади, яъни бой ва фақирлар орасида ўзаро қисман тенглик юзага келади. Ва одамлар орасида ютуқ ва ўсишлар ҳосил бўлади. Аллоҳ таоло Қуръони Каримда:\nقال الله تعالى : وَاللَّهُ فَضَّلَ بَعْضَكُمْ عَلَى بَعْضٍ فِي الرِّزْقِ\n“Аллоҳ ризқда баъзингизни баъзиларингиздан ортиқ қилди”, деган (Наҳл сураси 71-оят).\nЯъни, албатта, Аллоҳ таоло ризқда баъзиларимизни баъзиларга нисбатан афзал қилди ва фақирлар, сўровчи ва бечораларга бойларнинг зиммасига миннат ва ихтиёрий бўлмаган фарз-вожиб бўлган ҳақни беришликка буюриб, Ўзининг Каломида:\nقال الله تعالى : وَفِي أَمْوَالِهِمْ حَقٌّ لِلسَّائِلِ وَالْمَحْرُومِ\n“Ва молу мулкларида, сўровчи ва бечораларнинг ҳаққи бордир”, деб марҳамат қилади (Зарият сураси 19-оят).\nЗакотнинг фарз бўлишлиги, энг аввало, ана шу тафовутни муолажа қилишликнинг воситасидир. Шунингдек, инсонни молу дунёдан устун қилиш, инсон молу дунёнинг қули эмас, молу дунё инсоннинг қули эканини таъминлашдир.\nقال الله تعالى : خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِمْ بِهَا وَصَلِّ عَلَيْهِمْ إِنَّ صَلَاتَكَ سَكَنٌ لَهُمْ وَاللَّهُ سَمِيعٌ عَلِيمٌ\n“(Эй Муҳаммад), сиз уларнинг молларидан бир қисмини ўзларини поклаб тозалайдиган садақа сифатида олинг ва уларнинг ҳақларига дуо қилинг. Албатта, сизнинг дуоингиз улар учун ором-осойишталик бўлур. Аллоҳ эшитгувчи, билгувчидир” (Тавба сураси 103-оят).\nЗакот бериш орқали жамиятдаги иқтисодий жиҳатдан бақувват барча кишилар бахиллик балосидан покланадилар. Қайси бир жамиятда, қай бир шахсда бахиллик бўлса, оқибати ёмон бўлиши ҳаммага маълум. Бу муаммони ҳал қилиш учун энг тўғри йўл ҳам закотдир.\nШу йўл билан жамиятдаги иқтисодий имкомияти бор ҳар бир шахс жамият фойдаси учун молу дунё сарфлашга ўз ихтиёри билан доимо тайёр турадиган бўлади.\nЗакот бериш Аллоҳ таоло берган неъматларига шукур қилиш ҳам демакдир. Демак, закот ибодати туфайли закот берувчи шахс ўзининг ихтиёридаги молу дунё Аллоҳ таоло томонидан берилган неъмат экани, у эса бу мол-дунёга вақтинчалик соҳиб бўлиб турганини тушуниб етади.\nЗакот берувчи закоти туфайли ўзининг молига кўз тегишлигидан ва гуноҳкор-жиноятчиларнинг қўлига тушиб қолишидан сақлайди. У ҳақда Пайғамбаримз соллаллоҳу алайҳи васаллам:\nقَالَ رَسُولُ اللَّهِ صلى الله عليه وسلم :« وَحَصِّنُوا أَمْوَالَكُمْ بِالزَّكَاةِ ، دَاوُوا مَرْضَاكُمْ بِالصَّدَقَةِ ، وَأَعِدُّو ا لِلْبَلاَءِ الدُّعَاءَ ».\n“Молларингизни закот(бериш) ила сақланглар, касалларингизни садақа билан даволанглар ва дуо ила балолорни қайтаринглар” деганлар.\n“Ал-Фиқҳу алал-Мазоҳибил-арбаъа” ва “Ислом фиқҳи ва унинг далиллари” китоби асосида\nАввалги 20.04.2018 й. Қўшничилик ҳақлари\nКейинги 13.04.2018 й. Касбга садоқат


НУРОНИЙЛАР ДУОСИ БИЛАН ЭЛ КЎКАРАДИ - AUZ.UZ\nНУРОНИЙЛАР ДУОСИ БИЛАН ЭЛ КЎКАРАДИ\nХонобод шаҳрининг Истиқлол маҳалласидан ажратиб берилган 30 гектарли майдонда минглаб дала-ҳовлилар бунёд этилмоқда. Хонобод шаҳри шаҳар бўлганидан буён бундай юқори суръатлардаги бунёдкорлик, оммавий сафарбарлик кузатилмаган эди.\nТашкилот ва корхоналар, шаҳар ва туманлар ҳамда якка тартибда хоҳловчилар ўз ташаббуслари билан дам олиш масканлари қурмоқдалар.\n- 5500 гектарли Кампирровот сув омбори сатҳида озонга тўйинган ҳаво оқими хосил бўлади, - дейди вилоят экология ва атроф муҳитни мухофази қилиш бошқармаси бошлиғи Музаффар Маматов. – Бу нафас олиш йўллари хасталикларига даво. Бизнинг тизимда самарали меҳнат қилаётган ходимнинг онасида айнан шундай хасталик мавжуд экан. Унинг ўз маблағи ҳисобидан дала-ҳовли қуриш истагини бошқармамиз қўллаб-қувватлади. Эндиликда йилига икки маротаба Зоминга боришга хожат қолмайди.\nИшларни жадаллатиш учун “Андижонавтойўл” ҳудудий йўллардан фойдаланиш ташкилоти мутахассислари адирликлар орасидан янги йўллар очиб, асфальтладилар. “Андижон ҳудудий электр тармоқлари корхонаси” электр энергия таъминотини ташкил қилган бўлса, “Сувоқава” давлат унитар корхонаси 750 метр баландликка ичимлик суви тармоғини тортиб чиқдилар.\nБир вақтлар одам қадами етмаган адирликларда бир биридан чиройли ва шинам дала-ҳовлилар кўзни қувонтиради.\nКислородга тўйинган шаҳар ҳавосини инобатга олиб, хорижий инвесторлар ҳам дала-ҳовлилар қуриш учун ер майдони сўраган. Жумладан, озарбайжонлик сармоядорлар «Андижон СТС» қўшма корхонасини давлат рўйхатидан ўтказдилар. Уларга немис технологияси асосида 1200 та дам олиш уйлари барпо этиш учун 85 гектар майдон ажратилди.\n1300 дан зиёд уйлардан бугунга қадар қуриб битказилганлари нуронийлар иштирокида, уларнинг дуои-фотихалари билан фойдаланишга топширилди.


ОТМга киришдаги тест синовлари мазмуни мактаб дастурларига мослаштирилади - UzNews.uz\nОТМга киришдаги тест синовлари мазмуни мактаб дастурларига мослаштирилади\nТест синови топшириқлари давлат таълим стандартлари ва ўқув дастурлари асосида тузилади.\n2021 йил 1 январдан давлат ОТМга кириш учун тест синови топшириқлари давлат таълим стандартлари ва ўқув дастурлари асосида тузилиб, тест синови материалларининг маъно-мазмуни умумий ўрта таълим тизимидаги фанларнинг ўқув дастурларига мослаштирилади. Бу борада Президентнинг тегишли қарори имзоланди.\nПрезидент қарорига кўра, 2021 йил 1 январдан туман (шаҳар) халқ таълими бўлимлари ҳузурида юридик шахс мақомига эга бўлмаган халқ таълими ходимларини рағбатлантириш жамғармалари ташкил этилади.\n– 2021 йил 1 августга қадар болаларни бошланғич таълимга мажбурий бепул бир йиллик тайёрлаш чоралари кўрилади.\n– Туман (шаҳар) халқ таълими бўлимларида юридик шахс мақомисиз Болаларни ижтимоий-психологик қўллаб-қувватлаш марказлари ташкил этилади.\n– 2021/2022 ўқув йилида психология соҳасидаги таълим йўналишлари бўйича давлат буюртмаси асосидаги қабул параметрлари 30 фоизга оширилади.\n“Низомий” университети талабасида коронавирус аниқланди\n24 январь, 12:29\nЙПХ ходимларига ҳуштак чаладиган "жезл" тарқатилди — видео


Хасталик бахтсизлик эмас, ироданинг синови – MEHRTILSIMI.uz\nPayshanba, Oktabr 29, 2020\nСаламат Авезов 14.04.2019\tFikr bildirganlar yo’q 3 884 кўрилди\nКундалик – бу кўнгил кўзгуси. У уйу хаёлингиздан тортиб, туйғуларингизни ҳам кўрсатишга қодир. Унга қараб, ўзингизни таҳлил этасиз, тартибга соласиз, муайян қарорлар қабул қиласиз. Ана шундай, кундалик Саламатнинг қалб дафтари, борингки энг яқин дўсти, сирдошига айланган. У ҳеч кимга айтолмаган дил сўзларини, ҳаёт ва хаёл билан кураш онларини унга муҳрлаган. Саҳифамизда қаҳрамонимиз Саламат Авезовнинг кундалигини сиз билан бирга варағлаймиз.\nХасталик – бахтсизлик эмас\nЯширмайман, тўрт мучаси соғ инсонларга ҳавас қиламан. Хаёлимда доим бир савол чарх уради: «Улар ўзларининг қанчалар бахтли эканини ҳис қилармикан?»\nИмконияти чекланган инсонларнинг орзулар оғушида яшашини яхши биламан. Бундай кишилар қийинчиликларга эгилмай матонатли бўлишга тиришадилар. Руҳий азобларини қалб ва тафаккур ила енгишга ҳаракат қилади. Биз учун атрофдагиларнинг маҳзун нигоҳи, ачинган қиёфасини кўришдан ҳам оғирроқ дард, алам бўлмаса керак?\nШифокорлар менга «болалар церебрал фалажи» деган ташҳизни қўйганида, ҳаёт батамом тугаб, рангизланганди. Ўшанда умримга баҳор қайтиб келмайди, дея уввос уриб йиғлаганим рост. Меҳрибон ота-онам ва яқинларимнинг далдаси, руҳимни тетиклаштирган орзулар баҳорни қалбимга бошлаб келди. Табиатимда ажиб уйғониш даври бошланди. Китоблар билан дўст тутиндим. Улар менга касаллик бахтсизлик эмас, аксинча ироданинг синови эканини англатди. Мутоаладан озиқланиб, Тошкент ахборот технологиялари университети Нукус филиалига ўқишга топширдим…\nТехнологияни тафаккур бошқаради\nБаданга қўл текса, сезги ҳужайралари бу ҳақда мияга белги беради ва бунга бирор ишора ёки овоз билан жавоб қайтади. Компьютер ҳам шундай инсон танасига ўхшайди. Унга сичқончанинг белгиси текса, ҳаракатга келади. Шу нуқтаи назардан қарасак, компьютер табиатдаги мавжуд мўжизага уйғун мўжизадир.\nКичкиналигимда уйда телевизоримиз бўларди. Эскириб кетган матоқ тез-тез бузилар, сериал кўргувчи онамнинг бундан фиғони палакка чиқарди. Волийдам хафа бўлмасин, дея телевизорни амаллаб тузатардим…. Технологияларни бошқариш, созлашга бўлган қизиқишнинг илк куртаклари шу онларда очилган бўлса ажаб эмас?!\nҲар куни эгнимда кастюм, қўлимда сумка ўқишга бораман. Замонавий, кўркам бинода таҳсил олаётганимдан севинаман. Гарчи имкониятим чекланган бўлса ҳам, дўстларимнинг интилиши, шижоати менга илҳом бағишлайди. Уларга қўшилиб, келажакка дадил қадам ташлайман. Бувимнинг айтишича, бу дадиллик менга отамдан ўтган.\nАслида, ҳаётга соғлом ёндашув, умид ва ишонч саломатликдан ҳам кўра муҳимроқ экан. Ўқиб-ўрганишга, бошқаларга қўлдан келганича яхшилик қилишга, қалбни ҳамиша соғлом, соф ва самимий сақлашга интилиш асосий мақсадимга айланаётир. Жисмонан соғлом бўлмасам-да, ҳеч кимдан кам эмаслигимни, маънан ҳеч кимдан ортда қолмаслигим зарурлигини қалбан ҳис этаман.\nОилада етти киши бўлиб яшаймиз: дадам, ойим, икки нафар сииглим, эркатойим – укам ва шириндан шакар жияним. Ота-онам оддий, беғубор сийратли инсонлар. Сизда ҳам шундайми, билмайман. Негадир улар ҳақида ўйласам ҳаяжонланаман, муқаддас номларини қалб қўри билан қоғозга ёзаман.\nЯқинда онамнинг қўшни аёл билан гурунгини эшитиб қолдим.\nЭнг катта орзуим ўғлим Саламатжоннинг она деган лутфини ўз оғизларидан эшитиш, – деди волийдам.\nҲеч кимга кўрсатмай, ғамга чўкдим. Ва ўзимни қийнаб, она, онажон дея айтишга уриниб кўрдим. Аммо овозим ичимдан отилиб чиқмади. Афсус…\nОта-онам ўқитувчиларимдир. Ҳаётни, яшамоқликни ўргатган, аслида шу кишилар бўлади. “Ўғлим, жуъратли бўл! Ҳаёт оёғингга тикан бўлиб кирса, оғришига қарамай юлиб ол! Гар у йўлларингда гул бўлиб сочилса, қаддингни эгилиб тер! Ҳечам эринма!” деган ўгитларини унутмайман. Улардан миннатдорман.\n«Ёшлик – бебошлик эмас»\nИнтернетда бир бола билан танишдим. Исми Азамат. Футболга қизиқар экан. У билан чемпионатлар ҳақида ёзишиб турардик. Бир куни унга Азиз Несиннинг “Уй” ҳикоясини ўқишни тавсия этдим.\nКитоб ўқисам, бошим оғрийди, – деб ёзди у. – Шу ўқиб, одам бўламан, деб ўйлайсанда сен? Ёшликда ўйнаб-кулиб қолиш керак, дўстим!..\nЭрта бир кун унга умр баҳоринг қандай ўтди, дея савол беришса, қандай жавоб бераркан? Шу ҳақда ўйладим. Ёшлик бебошлик эмас, у билим, изланиш, шижоат мавсуми эмасми?! Баҳорда мириқиб ўқиб, ҳаракат қилишнинг гашти ўзгача бўлади. Афсус, буни қўшнимиз Бабур тушунмайди-да, дайдиб кўчада юргани-юрган. Синфдошим Алишер эса эрталабдан то кечгача интернетдан бўшамайди. Уларга олтиндек қиммат вақт, бахт ҳақида тўлиб-тошиб билганларимни гапиргим келади, тушунмайдими, деб қўрқаман- да…\n«Қоронғуликда нур, ёруғликда қуёш»\nДунёни муҳаббат қутқаради. Бу жумлани қаердадир ўқигандим. Ҳақ гап. Инсон муҳаббати ҳар нарсага қодир: у қоронғиликда нур, ёруғликда қуёш бўлади ва инсон ҳаётини чарағон этади. Юрагимда илоҳий муҳаббат бор. У мени бахтли инсонга айлантираётир…\n«Dreamwever» дастурида сайтлар яратишни ўргандим. Қорақалпоқнинг қўш чинори, Ўзбекистон Қаҳрамонлари Ибройим Юсупов ва Тўлепберген Қайпбергеновнинг веб саҳифаларини яратдим. Сайтга ижодкорларнинг энг сара асарлари, расмларини жойладим. У кишилар ҳақида битилган публицистик асарларни ҳам юкладим. Мана бугун ўзимнинг www.sa.kr.uz сайтимни ишга туширмоқчиман. Унда мақола, таржималаримни жойлаштириш ниятим бор…\nАйни пайтда яратган учта сайтим ишлаб турибди.\nЯхши инсонларнинг борлиги яхши\nУнинг бир оғиз ширин сўзи дардга даво, ярага малҳам. Ундан касалликлар ҳайиқади. Ҳузурига борсам, ўзимни соғлам сезаман. Назаримда, бурро бурро гапираётган ёки шаҳдам қадам босиб юраётгандек бўламан. Нега? Менимча, у шандай дардни униттирадиган инсон бўлиб туғилгану, унинг бир оғиз сўзидан бемор тузалиб кетади. Ҳозирда Саламат Бегалиев Республика шошилинч тиббий ёрдам илмий марказининг Нукус филиалида бош шифокор бўлиб ишлаяпти.\nСаламат оғанинг қиёфасида яхши инсонлар гавдаланади. Улар – устозларим, дўстларим ва ота-онам… Бу кишилар оёқларимнинг жонлантирувчиси, дилмдаги гапларни тилимга чиқарувчи овозларим, суянчим, маслакдошимдир. Отам , онам уйларига насибам сочилганига беҳад шукр. Тақдиримга уларни битганидан бахтиёрман.\nОрзу қушим учмоқда\nОрзуларим ҳаётимга ранг-баранг расмлар чизади. Бу расмларга қараб, жамиятда менинг ҳам ўрним борлигини, бахтли яшашга ҳақли эканимни ҳис этаман.\nОрзуларим Қоратоғдан баланд, мақсадларим физика формулаларидан ҳам аниқ. Келажакда эл корига ярайдиган веб дастурчи бўлишни хоҳлайман. Меҳрибон ота, садоқатли турмуш ўртоғ бўлиш орзуидаман. Интернетда инглиз тилини ўргатувчи “Масофавий таълим” тизимини жорий этмоқчиман. Бу каби орзуларимга эришишимда билим, ҳаракат, ишонч қанот бўлади.\nАдибимиз Асқад Мухтор бир шеърида: «Қандай яхши, ҳамма учун яшаш!» дея ёзади. Ҳаёт бизни ҳар бир неъматдан баҳра олиб яшашга, тириклик учун курашдан тўхтамасликка ундайверади. Шундай экан, бахтли бўлиш учун бахтли яшамоқ керак!..\nБугун 5 март, 2019 йил, ҳафтанинг пайшанба куни.\n… Веб сайтимнинг «Таржима» бўлимига инглизчага ўгирган қорақалпоқ халқ эртакларини жойладим. «Қалб қуёши» номли мақоламни киритдим. Бундан ташқари, «Форум» бўлимида дўстларим билан «Биз сайловга тайёрмиз!» мавзуида давра суҳбатини ташкил этдим. Хуллас, бугуним мазмунли ўтиб, эртанги кунга жой бўшатмоқда. Эртаним бугунимдан ҳам сермазмун, қизиқарли бўлишига ишонаман. Режалаштирган ишларим кўп…\nБиз Саламатнинг кундалигини варағлаб, «ҳамма бахтли бўлишга ҳақли», деган хулосага келдик. Бу бахт ғойибдан келмайди, уни инсоннинг ўзи яратади…\nСаламат Авезов 1983 йил Тошкент шаҳрида туғилган.\n2012 – йил Тошкент ахборот технологиялар университети Нукус филиали ахборот технологиялари факультетини муваффақиятли тугатган. У 2011 йилда «Ўзбекистон Алоқа ва Ахборотлаштириш Агентлиги» стипендияси соҳиби бўлиш бахтига эришди. 2009 йилда «ICTP EXPRO-2009» ахборот технологиялари миллий кўргазмасида биринчи ўринни эгаллади. 2013 йилда Саламат «Internet Access and Training Program» ёзги мактабида диплом билан тақдирланди. Айни пайтда у мустақил веб дастурчи.\nМанба: Kar24.uz – Биз ёзишдан олдин ўйлаймиз\nAvvalgi Avvalgi sahifa: Мурувват кўнгилдан бошланади\nKeyingi Keyingi sahifa: Аутизмнинг олдини олиш мумкинми? Р.Шодиева ва Россия Федерациясининг етук мутахассислари Қорақалпоғистонда\nI-гуруҳ ногиронлиги бўлган шахс алимент тўлашга мажбурми? - 8 624 кўрилди\n[:uz]Ногиронлик гуруҳи қандай тартибда белгиланади?[:] - 8 320 кўрилди\nНогиронлиги бўлган шахслар қандай ҳуқуқларга эга бўлади? - 8 199 кўрилди\nМенга нафақа тайинланадими? - 8 106 кўрилди\nShu hafta: 2939\nShu oy: 11817


Шеърият | Яширин Муждалар\nhttps://youtu.be/B69fo5xHBX8 8 июня, 2019\nНотинч руҳим каби 5 февраля, 2019\nНотинч руҳим каби сўнар аланга,\nБу дунё очунми? Ва ёки узлат.\nУч кунлик ҳилолга қўлингни узат!\nАйланиб, чирқиллаб учди қалдирғоч.\nСўнгра ёзни тарк этди ногоҳ!\nҚарсиллаб-қарсиллаб синади оғоч.\nТитрана бошлайди зардолуд кузак.\nХиёбон қалқийди — шафақранг, зарҳал\nҲеч ким севган эмас Кузни менчалик.\nҲеч ким пешвоз чиқмас Қишга басма-бас.\nҲеч ким севолмайди Қишни менчалик.\nОлича гулидай учар қор парча!\n2019 йил, 5 февраль.\nАмстердам хотиралари — 97 1 сентября, 2017\nУнинг исми йўқ эди\nЮрагим безовта чопди,\nкўнгил оташда тобланди.\nҲудудларда кўз очди булоқ,\nАлафлар кўкарди қадами қутлуғ,\nГиёҳлар гуллади ғунчалари оқ.\nСирғалиб ғунчалар, ийманиб гуллар\nҚирилган қалбимни авайламоқчун\nҚирилган қалбимга кирди мўралаб. (далее…)\nАмстердам хотиралари — 96 2 июля, 2017\nУ кексайиб қолган кампир эса-да, Раҳим не эканин унутган эди, алалоқибат бераҳмлар ичида яшашга маҳкум этилди. Онам унга ачиниб турган пайт, ҳамсояи қўшнимиз кириб келди.Ўшанда гап орасида онам қўшнимизга қараб «ҳаёти исматимдан, тириклик қисматимдан асти нолимайман, берган ризқига қаноат қилган эдим, Эгам зиёдаси билан кўпнинг қаторида бизни ризқлантирди», деган эдилар. (далее…)\nАмстердам хотиралари — 93 6 марта, 2017\n«Кўнгилга ташриф» туркумидан\nОтам билан дарада от чоптириб кетяпмиз,\n«Қора қарға»дан ўтиб ялангликка етяпмиз,\nҲув қояда кутаётир онам бўлиб интизор.\nОна каби меҳрибон дунёда яна ким бор?\nАйғир отим жиловини мен онамга бераман.\nЗулфи гажак лолаларни шоша-шоша тераман,\nЗангори майсалардан оша-оша тераман,\nЯл-ял ёнган гулларни сўнг онамга бераман. (далее…)\nАмстердам хотиралари — 91 19 сентября, 2016\nКўнглинг меҳварига кўтарилган он,\nҚаттол вужудингга қилаcан исён.\nТун бағрига олган каби кундузни,\nҚоғоз яширади муқаддас сўзни.\nНа сўзда жило бор кечаги қадар,\nНа умрга кўчади тушдаги Кадар!\nЭсла, дунё қандай\nОҳорли ва заррин эди? (далее…)\nАмстердам хотиралари -88 14 августа, 2016


Олег Тюлькин: Ярим финал масаласи Муборакда ҳал бўлади\n1 июль, 2017, 11:40\nЎзбекистон Кубоги чорак финал дастлабки учрашуви доирасидаги «Динамо» - «Машъал» (0:1) ўйинидан кейин мезбонлар бош мураббийи Олег Тюлькин фикрлари билан ўртоқлашди. Бу ҳақда “Динамо” расмий сайти хабар бермоқда.\n- Ўйин тизгини бизнинг қўлимизда бўлсада, мана иккинчи учрашувдирки «Машъал» дарвозасига йўл топа олмадик. Жамоа кичик паслар орқали ҳужумлар ташкил этиб, рақиб ҳимоясини бузиб ўтишга интилди, аммо гоҳида дарвозабон, гоҳида эса ҳимоя чизиғи гол уришимизга тўсқинлик қилди. Қарши ҳужумда эса рақибнинг кам сонли ҳужумларидан бирини ўтказиб юбордик. Рақибнинг голи кутилмаган зарба эвазига киритилди. Бугунги натижани ўйинга мос дея олмайман. Олдинди ҳали имконият бор экан курашишда давом этамиз. Муборакда ўзимиз учун керакли натижага эришиш учун машғулотларда пухта тайёргарлик кўришга интиламиз. Ярим финал масаласи Муборакда ҳал бўлади. Бугунги мағлубият учун мухлислардан узр сўрайман. Улар бизни қўллаб-қувватлаб туришибди. Жавоб баҳси ҳам қизиқарли баҳс бўлиши аниқ, - дейди Олег Павлович Тюлькин.


UFF.uz'да InterSPORT - оммабоп спорт мақолаларининг Оммабоп спорт мақолалари номли блоги\nОммабоп спорт мақолалари\nЕтуклик ва мукаммалик сари биргаликда\tБемаъно пойга ёхуд «Локомотив» ва «Бунёдкор» ОЧЛда нима қила олишди?\n«Локомотив»га Чемпионлар Лигасида етишмаган нарса шундоқ ҳам маълум - 4 очко. Нима учун 3 ёки 6 эмас? Ахир футболда ғалаба учун 2 очко бериладиган вақтлар аллақачон ўтиб кетган-ку!\nҲамма гап шундаки, «Локомотив» бу сафар гуруҳ баҳсларида икки ўйинда ғалаба қозона туриб, сўнгги дақиқаларда гол ўтказиб юборди ва дуранг қайд этди. Математик ҳисоб-китобларга таянадиган бўлсак, «темирйўлчилар»га гуруҳдан чиқиш учун айнан шу 4 очко етишмади. Аммо умумий жиҳатдан олиб қаралса, клубда бошқа масалаларда ҳам муаммолар етарли эканини кўриш мумкин.\nInterFutbol.uz нинг Telegram даги саҳифасига уланинг – энг сўнгги янгиликлар, қизиқарли блоглар ва таҳлилий материаллар энди бир тўпламда.\tКиритилган сана: 2017-05-19 00:33. Ўқилди: 293 марта.\nАкром Комилов: Қосимов келгач, яна ишонч туғилди Киритилган сана: 27.05.2017\nЕтакчи клубларимиз иши юришмаётган паллада Бабаян кимга таянади? Киритилган сана: 26.05.2017\nИнтернацонал тўплам ёхуд янгиланаётган «Интер»нинг таркиби кимлар ҳисобига кучаяди? Киритилган сана: 25.05.2017\n«Реал» кимни сотиб олди? Киритилган сана: 25.05.2017\nИнсофсизлик соясидаги савия Киритилган сана: 24.05.2017\nФинални ют ва бонусга эга бўл Киритилган сана: 24.05.2017\nКлубларимизни хусусийлаштириш керакми? Киритилган сана: 23.05.2017\nБир кўзли ҳужумчи ва бошқа футбол афсоналари ҳақида 11 факт Киритилган сана: 22.05.2017\nФутбол фанатлари ҳақида ғайриоддий воқеалар Киритилган сана: 20.05.2017\nЎзбек футболини қандай жин урган ўзи? Киритилган сана: 20.05.2017\nБемаъно пойга ёхуд «Локомотив» ва «Бунёдкор» ОЧЛда нима қила олишди? Киритилган сана: 19.05.2017\nВладимир Баенко: Футболчилар билан ўйиндан бир кун олдин палов еймиз Киритилган сана: 18.05.2017\nМаксим Шацких: «Орзуйим – «Динамо» Киевни бошқариш» Киритилган сана: 16.05.2017\nРоналду учун номзод ёҳуд «Реал» 61 миллион еврони ким ва нима учун тўлайди? Киритилган сана: 14.05.2017\nЖаъфар Ирисметовнинг «Спартак»даги хотиралари ҳақида Киритилган сана: 14.05.2017\nТерма жамоалар маркази фаолияти якунлангандан сўнг қандай ўзгаришлар рўй берди? Киритилган сана: 13.05.2017\nФутболчи Томас Мюллернинг уч ҳаёти Киритилган сана: 12.05.2017\nМесут Ўзил: «Арсенал»даги тақдирим Венгерга боғлиқ эмас Киритилган сана: 11.05.2017\nБейл яна синди: Унга нима бўляпти ўзи? Киритилган сана: 10.05.2017\nҚаҳрамон Муҳаммаджонов: Келишилган ўйинларга мутлақо қаршимиз Киритилган сана: 10.05.2017\nFutbol o'yinlari haqida Камолиддин Баховуддинов\nJanob Futbol Qalampir.Uz\nQalampir.uz — Ҳақиқат аччиқ бўлади БАРЧА БЛОГЛАР »


"Girl code: шахсий ҳаётда, дўстлик ва бизнесда муваффақият кодини қандай очиш мумкин" китоби, Кара Элвилл Лейба\nДунё жадал суръатларда ёш, қуввати ичига сиғмайдиган, ўз бизнеси ва ақл бовар қилмас карьера ҳақида орзу қилувчи қизлар қўлига ўтиб кетаётганини сиз ҳам пайқагандирсиз? Кара Элвилл Лейба бир неча йиллардан буён шундайлар учун Diet of Champagne блогини юритади. Бугунга келиб блогни икки ярим миллиондан ортиқ киши ўқийди ва тинглайди. Қўлингиздаги китоб блогдаги энг ёрқин фикрларни жамлаган. У ўз ишида муваффақиятга эришишни истаган қизлар учун "йўл харита" си тақдим этади. Тўққиз бобнинг ҳар бири ғайриоддий аёл ҳикояси билан якунланади.\nУшбу китобдан сиз қуйидагиларни билиб оласиз:\nатрофингизга муваффақиятли ва ижобий муносабатдаги аёлларни қандай тўплаш кераклигини;\nрақобат туйғусини ҳамкорликка, ҳасад туйғусини - самимий фахр туйғуларига айлантириш учун нима қилиш кераклигини;\nяқинларингиз ҳукмини сизнинг ютуқларингиздан сўзсиз ҳайратга ўзгартира олишни;\nшаънингизга билдирилган салбий фикрларни ўзингизга олмасликни;\nобрў-эътиборингизга путур етказадиган одам пайдо бўлса, нима қилиш кераклигини;\nўзингизни бетакрорлигингизга ишониш ва ўзгаларга ҳавас қилишдан тўхташни;\nғазабингизни қандай босиш ва атрофдагиларга меҳр-шафқат кўзи билан қарашни ўрганишни;\nҳақиқий дўст орттиришда сизга нималар ёрдам беришини.\nGirl code: шахсий хаётда, дустлик ва бизнесда муваффакият кодини кандай очиш мумкин


ЭРТАНГИ КУНГА ИШОНЧИМИЗ МУСТАҲКАМ | Хабарлар | Самарқанд вилояти ҳокимлиги\nЭРТАНГИ КУНГА ИШОНЧИМИЗ МУСТАҲКАМ\nЎзбекистон Республикаси Президентининг Олий Мажлисга Мурожаатномаси ўрганилмоқда.\nПрезидентимизнинг Олий Мажлис Сенати ва Қонунчилик палаталари депутатларининг қўшма йиғилишида қилган Мурожаатномаси ОАВ орқали тўғридан-тўғри халқимизга намойиш этилди. Республикамиз ҳаётида тарихий аҳамиятга молик бўлган бу Мурожаатномани барча ватандошларимиз ва дунё ҳамжамияти диққат билан кузатди.\nБу нутқ халқимиз дилидаги эртанги кунга бўлган ишончни янада мустаҳкамлаб, уларни Ватанимиз равнақи йўлида собитқадам бўлишга илҳомлантирди.\nУшбу Мурожаатномани пухта ўрганиш, ундаги ғояларни англаб етиш ана шу масъулиятни юз карра оширади. Шу сабабли вилоятдаги олий ўқув юртлари ректорлари раҳбарлигида тарғибот гуруҳлари тузилди. Бу гуруҳларга етакчи олимлар қаторида "Нуроний" жамғармаси, "Маҳалла" хайрия жамоат фонди, Ёшлар иттифоқи фаоллари жалб этилди.\nЖорий йилнинг 5 январидан бошлаб туманимиздаги бир қатор маҳалла идоралари ва ўқув муассасаларида вилоятдан ташриф буюрган тарғибот гуруҳи аъзолари Президентимиз Мурожаатномаси юзасидан аҳоли билан суҳбатлар ўтказмоқдалар. Суҳбат давомида бу нутқ мазмун-моҳиятини англаб етишнинг муҳим аҳамияти, жорий йилда белгиланган дастурлар мазмуни бўйича тушунчалар берилмоқда.\nЖумладан, Иштихон туманидаги 21-сонли мусиқа ва санъат мактаби, Халқобод МФЙ, 74-умумтаълим мактабида ўтказилган йиғилишларда Мурожаатномада эътироф этилган масалаларнинг мазмун-моҳияти ҳақида фикр юритилди.\nБу тадбирларга ўқув муассасаларининг маънавий-маърифий ишлар бўйича директор ўринбосарлари, маҳалла фаоллари,нуроний отахон ва онахонлар ҳам таклиф этилди.\nТадбирда сўзга чиққан Самарқанд давлат чет тиллар институти проректори Абдували Эшқобилов давлатимизнинг бош мақсади халқ иродасини ифода этиш,юртдошларимизга имкониятлар яратиш, уларни ғамхўрликлар билан қуршаб олишдан иборат эканлигини таъкидлади.\n-Муҳтарам Президентимизнинг парламентга Мурожаатномасини диққат билан кузатдим, - дейди туман "Нуроний" жамғармаси раиси Баҳодир Хидиров. - Ўтган 2017 йил халқимиз учун кўплаб ижобий ўзгаришларга бой бўлди.\nХудди шундай тадбир тумандаги 49-умумий ўрта таълим мактабида ҳам бўлиб ўтди.\n-Биз тумандаги Гулобод, Миришкор, Одил, Қият маҳалла фуқаролар йиғини фаоллари билан учрашдик. Уларни Президентимизнинг Олий Мажлисга йўллаган Мурожаатномасини катта қизиқиш билан ўқиб-ўрганаётганлигини кўриб беҳад қувондик, - дейди Самарқанд давлат чет тиллар институти доценти Рустам Жўрақулов.\nТадбир қатнашчилари учрашув давомида ўзларини қизиқтирган саволларга жавоб олишди.\nИштихон транспорт ва сервис касб-ҳунар коллежида ҳам тадбир бўлиб ўтди. Унда Азамат маҳалласи фаоллари, коллеж ўқитувчилари ва ўқувчилари, 27, 54, 59-умумтаълим мактабларининг ўқитувчилари иштирок этишди.\nТадбирни туман ҳокими ўринбосари С. Назарова бошқариб борди. Тошкент давлат иқтисодиёт университетидан Ҳамидулла Имомов, Самарқанд давлат чет тиллар институти проректори Абдували Эшқобилов, фалсафа фани ўқитувчиси Салоҳиддин Долиевлар тадбир иштирокчиларига Президент Мурожаатномасини содда ва равон тушунтирдилар.\nАҳоли даромадларини ошириш ва яшаш шароитини яхшилаш тўғрисида қатор таклифлар киритилди. Ердан унумли фойдаланиш, чорвачилик ва паррандачиликни ривожлантириш бўйича тушунчалар берилди. Бу борада мамлакатимизда олиб борилаётган ислоҳотлар ва солиқларнинг ҳам жуда минималлаштирилган тарзда жорий этилаётганлиги атрофлича тушунтирилди.\nБундан ташқари, кредит олишдаги қулайликлар ва имкониятлар, бундан албатта фойдаланиш, бунинг учун ҳаракатни бугундан бошлаш зарурлиги айтиб ўтилди.\n-Ишлаб чиқариш техналогияларининг туманимизга келтирилиши, уларнинг фаолият бошлаши аҳолининг кайфиятини ўзгартиради. Барча бу режаларнинг самараси билан қизиқмоқда. Ишлар қанчалик тезкорлик билан амалга оширилса, айни муддао бўларди,-дея фикр билдирди Қирқйигит МФЙ раиси Равшан Рустамов.\nШунингдек,маҳаллий аҳоли ўзларини қизиқтирган саволларга иштирокчилардан жавоб олдилар.\nПрезидентимиз Мурожаатномасида айни халқимизнинг дилидаги гаплар айтилгани барчага манзур. Юртдошларимиз бир мақсад йўлида бирлашиб, олға интилишдан мамнундирлар. Эзгуликка интилган инсонларнинг эса толеи ҳар доим баланд бўлади. Мурожаатноманинг ҳар бир сатри бизни ана шунга даъват этади.\nОхирги ўзгариш: 11/01/2018 09:11. Кўрилганлиги: 644\nМатериал манзили: https://samarkand.uz/press/news/ertangi-kunga-ishonchimiz-mustahkam


Ва Аллоҳ сизгаризқ қилиб берган ҳалол-пок нарсалардан енглар. Ўзингиз ишонган Аллоҳга тақво қилинг. ( Ҳукм чиқариш, жумладан, нима ҳалолу нима ҳаромлигининг ҳукмини чиқариш ҳам Аллоҳ таолонинг ўзигагина хосдир. Аллоҳ ҳалол деган нарсани ким ҳаром деса ёки Аллоҳ ҳаром қилган нарсани ким ҳалол деса, кофир бўлади. Ундай одам Аллоҳнинг илоҳлик сифатига–шариат ҳукмларини чиқариш сифатига шерик бўлишга уринган бўлади. Шунингдек, бир киши ўзи учун ҳам бундай ҳукмни чиқариб, қандайдир диндорлик сифатини зиёда қилишга уриниш, деб ўйлаши ҳам нотўғридир. Бундай иш диндаги ғулув–ҳаддан ошиш ҳисобланади.)\nАллоҳ сизларни бехуда қасамларингиз учун тутмас. Лекин қасд ила туккан қасамларингиз учун тутар. Бас, унинг каффорати ўз аҳлингизни ўртача таомлантириш миқдорида ўнта мискинга таом ёки кийим бериш ёхуд бир қул озод қилишдир. Ким топа олмаса, бас, уч кун рўза тутсин. Ана ўша, агар қасам ичган бўлсангиз, қасамингизнинг каффоратидир. Қасамларингизни муҳофаза қилинг. Аллоҳ сизга шундай қилиб Ўз оятларини баён этади. Шоядки шукр қилсангиз. (Шуни алоҳида таъкидлаш лозимки, исломий таълимотларда умуман қасам ичишга тарғиб қилинмайди. Аввало, қасамни фақат Аллоҳнинг номи билан ичилади. Бошқаси мумкин эмас. Бу жумлада қасамнинг маҳкамлиги ҳиссий таъбир ила баён қилинмоқда. Бунинг учун «қасд ила» иборасининг маъносига «туккан» ибораси ҳам боғланмоқда. Худдики, қасам бир ҳиссий нарсаю уни маҳкамлаш учун тугиш мумкин бўлганидек. Бундан шу нарса келиб чиқадики, тутиш–айб санаш учун қасам қасд ва мустаҳкам ният ила ичилган бўлиши шарт экан. Ана шундай ҳолатда қасам ичувчи агар қасамхўр бўлса, яъни, қасамини ўринлата олмаса, шариат бўйича унга нисбатан жазо чораси кўрилади.)\nЭй иймон келтирганлар! Албатта, хамр, қимор, бутлар ва (фол очадиган) чўплар ифлосдир. Шайтоннинг ишидир. Бас, ундан четда бўлинг. Шоядки, нажот топсангиз.\nАлбатта, шайтон хамр ва қимор туфайли ораларингизга адоват ва ёмон кўришликни солишни ҳамда сизларни Аллоҳнинг зикридан ва намоздан тўсишни хоҳлайди. Энди тўхтарсизлар?! (Аллоҳ таоло бу икки нарсани–хамр ва қиморни «ифлослик ва шайтоннинг иши», деб атамоқда. Аллоҳ Ўз бандаларига меҳрибон бўлгани учун уларни ифлослик ва шайтоннинг ишидан қайтаради. Нопок таомларни зарарли бўлгани учун ҳаром қилганидек, ифлос ишларни ҳам бандаларига зарарли бўлгани учун ҳаром қилади. Ушбу ояти каримада зикр қилинган ароқ билан қиморнинг зарарларидан иккинчиси–улар одамларни Аллоҳнинг зикридан ва намоздан тўсиши. Бу маълум ва тушунарли ҳол. Ароқхўрнинг ароқ ичишининг ўзи Аллоҳни эсламаслигига далил. Ичиб маст бўлиб олгандан кейин эса, умуман эсга олмайди. Намоз ҳам, бошқа ишлар қатори, ароқхўрнинг эсидан чиқади. Шунингдек, қиморга берилиб кетган қиморбоз Аллоҳнинг зикрини ҳам, намозни ҳам унутади. Бу нарса ароқ ва қимор келтирадиган зарарларнинг энг каттасидир. Бошқа жиноятлар шу унутишдан келиб чиқади.)\nАллоҳга ва Унинг Пайғамбарига итоат қилинг ва ҳазир бўлинг! Агар юз ўгирадиган бўлсангиз, билингки, Пайғамбаримиз вазифаси аниқ етказиш, холос.\nИймон келтирганлар учун, агар тақво қилиб, иймон келтириб, яхши амалларни қилган бўлсалар, сўнгра тақво қилиб, иймон келтирсалар, кейин тақво қилиб эҳсон қилсалар, еб-ичганларида гуноҳ йўқдир. Зотан, Аллоҳ эҳсон қилувчиларни севадир.\nЭй иймон келтирганлар! Аллоҳ ундан ким ғойибона қўрқишини билиш учун сизларни қўлларингиз ва найзаларингиз етадиган овларда бир оз синаб кўради. Бундан кейин ким тажовуз қилса, унга аламли азоб бор.\nЭй иймон келтирганлар! Эҳромдалик ҳолингизда овни ўлдирманг. Сиздан ким уни қасддан ўлдирса, жазоси сиздан икки одил киши ҳукмига мувофиқ чорва ҳайвонларидан у(ов)га тенг келадиганини ҳадий қилиб Каъбага етказишдир. Ёхуд унинг каффорати мискинларга таом бериш ёки шу баробарида, ўз қилмишининг ёмон оқибатини татиб кўрсин учун, рўза тутишдир. Ўтганларини Аллоҳ авф қилди. Ким қайтарса, Аллоҳ ундан интиқом оладир. Зотан, Аллоҳ азиз, интиқом эгасидир. (Демак, «овда синаб кўриш» деганда, мусулмон кишига эҳромдалик ҳолида ов қилиш ҳаром эканлиги тушунилади. Зотан, ҳаж ва умра ибодати мусулмон киши учун кўптомонлама синов саналади. Жумладан, молу мулк сарфлашга тайёрми-йўқми экани, жисмоний қийинчиликларга дош бера оладими, ўзини шаҳватдан, турли фаҳш гап-сўзлардан тийишга қурби етадими-йўқми–булар синалади.)\nДенгиз ови ва унинг таоми сизга ва сайр қилувчиларга ҳалол қилинди. Модомики эҳромда экансиз, сизга қуруқлик ови ҳаром қилинди. Ҳузурида тўпланадиганингиз Аллоҳга тақво қилинг.\nАллоҳ Каъбани–Байтул Ҳаромни, ҳаром ойни, ҳадийни ва осиладиган белгиларни одамлар учун асос қилиб қўйди. Бу эса, Аллоҳ албатта осмонлару ердаги нарсаларни билишини ва албатта Аллоҳ ҳар бир нарсани билувчи зот эканини билишингиз учундир.


ЎзА - Давлат солиқ қўмитасининг тарғибот гуруҳи Сурхондарё вилоятида бўлди\n12.09.2018 10:17 Чоп этиш версияси\nДавлат солиқ қўмитасининг тарғибот гуруҳи Сурхондарё вилоятида бўлди\nЎзбекистон Республикаси Давлат солиқ қўмитаси раисининг биринчи ўринбосари Б.Мусаев бошчилигидаги тарғибот гуруҳи Сурхондарё вилоятида бўлди.\nТарғибот гуруҳи Президентимизнинг “Ўзбекистон Республикасининг солиқ сиёсатини такомиллаштириш концепцияси тўғрисида”ги фармони ҳамда солиқ соҳасида амалга оширилаётган туб ислоҳотлар мазмун-моҳиятини кенг жамоатчиликка етказиш мақсадида учрашувлар ўтказмоқда.\nДавлат солиқ хизмати органларининг шахсий таркиби билан бўлиб ўтадиган учрашувларда ҳар бир солиқ ходими ўз ишига виждонан ёндашиши, “Солиқ хизмати – инсофли солиқ тўловчиларнинг ишончли ҳамкори” деган мақсадли вазифани сўзсиз бажариши лозим. Ушбу масала солиқ маъмуриятчилигини такомиллаштиришнинг энг муҳим йўналишларидан бири ҳисобланади.\nУчрашувда соҳа ривожига тўсиқ бўлаётган омиллар, хусусан, солиқлар йиғилувчанлиги даражасининг ошишига салбий таъсир қилаётган ҳолатлар қайд этилиб, мазкур муаммоларни зудлик билан бартараф этиш, солиқ солинадиган базани кенгайтириш ва солиқлар йиғилувчанлигининг оширилишини таъминлаш юзасидан мутасадди ходимларга тегишли вазифалар белгилаб берилди.\nҚумқўрғон туманида ўтказилган тадбирда вилоятнинг Узун, Сариосиё, Денов, Шўрчи, Олтинсой ҳамда Жарқўрғон туманида фаолият юритаётган 200 дан ортиқ тадбиркорлик субъекти вакиллари иштирок этди. Очиқ мулоқот тарзида ўтган учрашувда солиқ ислоҳоти концепциясига мувофиқ, 2019 йил 1 январдан эътиборан солиқ солиш тартибига киритиладиган ўзгартиш ва қўшимчалар тўғрисида батафсил маълумотлар берилди. Тадбиркорларнинг эркин фаолият юритишига тўсиқ бўлаётган муаммолар ҳақида фикр алмашилди.\n– Мазкур тадбир солиқ тўловчиларга соҳада олиб борилаётган ислоҳотлар мазмун-моҳиятини тушунтириш, уларда солиқ маданиятини янада ошириш мақсадида ўтказилмоқда, – дейди Давлат солиқ қўмитаси бошқарма бошлиғи Б.Исмоилов. – Шунингдек, тадбиркорлик субъектлари дуч келаётган муаммоларни ўрганиб, соҳага оид норматив-ҳуқуқий ҳужжатларни қабул қилишда уларнинг таклифларини инобатга олган ҳолда ўзгартиш ва қўшимчалар киритиш режалаштирилаётир.\nТермиз шаҳрида бўлиб ўтган учрашувда Шеробод, Термиз, Бойсун, Қизириқ, Музработ, Ангор туманлари ва Термиз шаҳрида фаолият юритаётган 300 дан ортиқ тадбиркорлик субъекти вакиллари иштирок этди.\n– Семинар давомида солиқ юкини камайтириш борасида берилаётган енгилликларни тинглаб, ўзимча ҳисоблаб кўрдим, – дейди “Сурхон Термиз Чинни” МЧЖ ҳисобчиси Н.Эшқобилова. – Корхонамизда 100 га яқин ходим фаолият юритади. Уларнинг иш ҳақидан жорий йилнинг 6 ойида 31,7 миллион сўм суғурта бадали ҳисобланиб, бюджетга тўланган. Концепцияга мувофиқ, суғурта бадалининг бекор қилиниши натижасида 2019 йилда ходимлар ихтиёрида 70 миллион сўм қолиши кутилмоқда. Бу ҳар бир ходимнинг ойлиги ўртача бир йилда 1 миллион сўмга ошади дегани. Берилаётган имкониятлардан фойдаланиб, келгусида яна 100 га яқин иш ўрни яратмоқчимиз.\nДастлабки ҳисоб-китобларга кўра, айрим турдаги солиқ ва бошқа мажбурий тўловларнинг бекор қилиниши ҳамда солиқ ставкаларининг пасайиши натижасида келгуси йилда Сурхондарё вилоятида 270 миллиард сўм маблағ тадбиркорлар ва жисмоний шахслар ихтиёрида қолади.\nСурхондарё вилояти давлат солиқ бошқармаси\nҳуқуқий ахборот шўъбаси катта инспектори


"Толибон* ҳукумати қачон тан олинади?" - Замир Кабулов уч тилда жавоб берди - 21.10.2021, Sputnik Ўзбекистон\n"Толибон ҳукумати қачон тан олинади?", деган саволга Россия ташқи ишлар вазирлиги вакили, "Улар олдига қўйилган талабларнинг катта қисми бажарилганидан сўнг"... 21.10.2021, Sputnik Ўзбекистон\nТОШКЕНТ, 21 окт - Sputnik. Россия президентининг Афғонистон бўйича махсус вакили Замир Кабулов журналистлар саволларига жавоб берди. Sputnik Afghanistan хабарига асосан. "Толибон ҳукумати қачон тан олинади?", деган саволга Россия ташқи ишлар вазирлиги вакили рус, дарий ва инглиз тилларида жавоб берди. Дастлаб рус тилида берилган саволни кейин, эҳтимол рус тилини билмайдиган журналистлар яна дарий ва инглиз тилларида қайтадан сўрашди. Замир Кабулов уларнинг саволларига ўз тилларида жавоб қайтарди. Россия президенти махсус вакилининг сўзларига кўра, "Толибон"* ҳукумати имкон қадар тезроқ этно-сиёсий хилма-хиллигини таъминлаши керак. Яъни янги ҳукуматда нафақат "Толибон"* нуқтаи-назарини қўллаб-қувватлайдиган кучлар, балки барча этник-сиёсий кучлар ҳам ўз овозига эга бўлмоқлари керак. Ундан ташқари, "Москва формати" аъзолари БМТдан Афғонистонни қайта тиклаш ва ижтимоий-иқтисодий ёрдам кўрсатиш учун Халқаро донорлик анжумани чақиришни сўрашди. "Бу борада Нью Йоркдан жавоб кутамиз", - деди Кабулов. Эслатиб ўтамиз, "Москва формати"да бўлиб ўтган учрашувда 10та мамлакат вакиллари иштирок этди. Россия, Хитой, Покистон, Ҳиндистон, Эрон ва барча Марказий Осиё давлатлари вакиллари. АҚШ музокараларда иштирок этмади.* Россияда тақиқланган террорчи ташкилот.\nмосква, россия тив, афғонистон: 30 йил тинчлик илинжида, россия, видео\n14:26 21.10.2021 (янгиланди: 15:00 21.10.2021)\n"Толибон ҳукумати қачон тан олинади?", деган саволга Россия ташқи ишлар вазирлиги вакили, "Улар олдига қўйилган талабларнинг катта қисми бажарилганидан сўнг", деб жавоб берди.\nТОШКЕНТ, 21 окт - Sputnik. Россия президентининг Афғонистон бўйича махсус вакили Замир Кабулов журналистлар саволларига жавоб берди. Sputnik Afghanistan хабарига асосан.\n"Толибон ҳукумати қачон тан олинади?", деган саволга Россия ташқи ишлар вазирлиги вакили рус, дарий ва инглиз тилларида жавоб берди.\n"Бу, албатта, бир кун амалга ошади. Ушбу масала афғон делегациясига ҳам батафсил тушунтирилди. Қачон-ки улар халқаро ҳамжамиятнинг инклюзив ҳукумат ва инсон ҳуқуқлари борасидаги кутилмаларининг катта қисмини амалга оширишни бошласа", - деди Кабулов.\nДастлаб рус тилида берилган саволни кейин, эҳтимол рус тилини билмайдиган журналистлар яна дарий ва инглиз тилларида қайтадан сўрашди. Замир Кабулов уларнинг саволларига ўз тилларида жавоб қайтарди.\nРоссия президенти махсус вакилининг сўзларига кўра, "Толибон"* ҳукумати имкон қадар тезроқ этно-сиёсий хилма-хиллигини таъминлаши керак. Яъни янги ҳукуматда нафақат "Толибон"* нуқтаи-назарини қўллаб-қувватлайдиган кучлар, балки барча этник-сиёсий кучлар ҳам ўз овозига эга бўлмоқлари керак.\nУндан ташқари, "Москва формати" аъзолари БМТдан Афғонистонни қайта тиклаш ва ижтимоий-иқтисодий ёрдам кўрсатиш учун Халқаро донорлик анжумани чақиришни сўрашди. "Бу борада Нью Йоркдан жавоб кутамиз", - деди Кабулов.\nЭслатиб ўтамиз, "Москва формати"да бўлиб ўтган учрашувда 10та мамлакат вакиллари иштирок этди. Россия, Хитой, Покистон, Ҳиндистон, Эрон ва барча Марказий Осиё давлатлари вакиллари. АҚШ музокараларда иштирок этмади.\nЗамир Набиевич Кабулов 1954 йилнинг 2 июнида Ўзбекистонда туғилган. 1977 йилда МГИМОни тугатиб, дастлаб СССР кейин Россиянинг Эрондаги, Афғонистондаги, Покистондаги эслчихоналарида ишлаган. 2010 йилдан бошлаб Россия ТИВининг Иккинчи Осиё Департаменти директори, 2011 йилдан буён Россия президентининг Афғонистон бўйича махсус вакили. "Александр Невский", "Ҳурмат", "Шахсий қаҳрамонлиги учун" ва "Дўстлик" орденлари билан мукофотланган.


МАК биринчи чоракда ташишлар ҳажмини оширди – Газета.uz\nМАК биринчи чоракда ташишлар ҳажмини оширди\n«Ўзбекистон ҳаво йўллари» биринчи чоракда йўловчилар ва юк ташиш ҳажмини оширди.\nLotinchada 1 май 2017, 13:20 Иқтисодиёт\n«Ўзбекистон ҳаво йўллари» Миллий авиакомпанияси 2017 йил биринчи чорагида йўловчи ва юк ташиш ҳажмини оширди, деб хабар қилди компания матбуот хизмати.\nЯнварь-мартда МАК 5211 рейсни амалга ошириб, 563,1 минг йўловчини ташиди. Бу ўтган йилнинг шу даврига нисбатан 204 та рейс ёки 27,5 минг йўловчи кўп демакдир. Йўловчилар ўриндиқлари бандлиги 75,01, тижорий юклама 54,69 фоизни ташкил этди.\nЮк ташиш ҳажми 24,3 фоизга ўсди. Жами 11,1 минг тонна юк, жумладан пулли қўл юклари ва почта ташилди. МАК юк самолётлари 274 (81 та кўп) рейсни амалга ошириб, 6900 тонна юк (33,5 фоиз кўп) ташиди. «Навоий» аэропорти орқали 8900 тонна юк ташилди (15 фоиз кўп).\nУч ой давомида МАК 75 та йўловчи, 27 та юк чартер рейсларини амалга оширди.\nЖорий йилда Лахор (Покистон) ва Душанбега (Тожикистон) рейслар очилди. Malaysia Airlines, Asiana Airlines, Azerbaijan Airlines, Singapore Airlines, Turkish Airlines, «Украина халқаро авиалинияси» билан махсус шартномалар имзоланди. Германиянинг Deutsche Bahn темир йўл компанияси билан Rail&Fly шартномаси имзоланди.


Назарбоев Афғонистонга Қозоғистон орқали гуманитар ёрдам кўрсатишга чақирди\nҚозоғистоннинг собиқ президенти Нурсултон Назарбоев 17 ноябрь куни пойтахтдаги сиёсий форум йиғилишида Қозоғистон Афғонистонга инсонпарварлик озиқ-овқат ёрдами ҳажмини оширишга тайёрлигини айтди.\nАфғонистондаги вазиятни барқарорлаштириш бўйича халқаро саъй-ҳаракатларни бирлаштириш зарурлиги ҳақида гапирар экан, собиқ президент Қозоғистон бу жараёнда «муҳим марказ» сифатида ҳаракат қилиш учун катта салоҳиятга эга эканлигини айтди.\n«Бундан олдин, жаноб [Ҳамид] Карзай президент бўлганида биз бирга фаол ишлаганмиз, минглаб афғонистонлик талабалар Қозоғистон таълим муассасаларида таҳсил олиб, касб-ҳунар эгаллаб, қайтишган. Биз доимий равишда инсонпарварлик ёрдамини кўрсатдик ва энди ҳам бунга тайёрмиз», — деди Қозоғистоннинг собиқ президенти.\nУнинг сўзларига кўра, БМТ Нур-Султоннинг Афғонистонга гуманитар ёрдам етказиш учун Олмаота шаҳрида халқаро логистика маркази яратиш ташаббусини қўллаб-қувватлаган. У, шунингдек, Қозоғистон делегациясининг ўтган ой «афғон халқи учун беш минг тонна қозоқ унини етказиб берган» Кобулга ташрифини қайд этди.\n«Халқаро донорларни Қозоғистондан инсонпарварлик ёрдами ва Афғонистонни қайта тиклашда фаол фойдаланишга чақирмоқчиман», деди собиқ президент. «Шу нуқтаи назардан, Олмаотада БМТнинг Афғонистонни қайта тиклаш бўйича халқаро марказини ташкил этиш ғоямнинг долзарблиги ортиб бормоқда. Қозоғистон БМТ механизмлари орқали афғон халқини озиқ-овқат билан таъминлаш механизмларини оширишга тайёр, бу ерда Қозоғистонда ташкил этилган KazAID халқаро ривожланиш агентлиги фаол бўлиши керак», — дея қўшимча қилди у.\nОктябрь ойи ўрталарида Қозоғистон делегациясининг Кобулга ташрифи чоғида Қозоғистон президентининг халқаро ҳамкорлик бўйича махсус вакили Ержан Казихон Афғонистонга инсонпарварлик ёрдами ва «Толибон» ҳаракатининг юқори мартабали аъзолари билан савдо-иқтисодий алоқаларни қайта тиклаш масалаларини муҳокама қилган эди. Танқидчилар Афғонистонга гуманитар ёрдам сифатида 5000 тонна ун ўтказилишини терроризмни молиялаштириш сифатида кўрилиши кераклигини таъкидладилар. Толибон ҳаракати Қозоғистон суди томонидан террорчи деб тан олинган ва тақиқланган.\nЎтган ой охирида Қозоғистон ташқи ишлар вазири Мухтор Тлеуберди Нур-Султоннинг радикал исломий ҳаракат билан алоқаларини изоҳлар экан, ҳозир Афғонистоннинг янги маъмурияти билан сиёсий музокаралар ҳақида гап йўқлигини айтди. «Бу айнан афғон халқига ёрдам бериш билан боғлиқ», деди Тлеуберди.